MyCARE Anjur Program Persediaan Hadapi Banjir

SUBANG JAYA – MyCARE dengan kerjasama Angkatan Pertahanan Awam Malaysia (APM) telah menganjurkan program Disaster Risk Reduction di SMK USJ 23 pada Isnin, 31 Oktober lalu.

Seramai 100 orang pelajar Tingkatan 4 dan 5 telah mendapat taklimat mengenai pengurusan bencana, kesiapsiagaan dan peranan NGO oleh Angkatan Pertahanan Awam Daerah Petaling, Mejar (PA) Juddie Turusi dan Eksekutif Projek MyCARE, Muhamad Afiq Zharif Abd Aziz.

Turut hadir Ahli Majlis, Majlis Bandaraya Subang Jaya (MBSJ), Ustaz Fauzan Rosli dan Pengetua SMK USJ 23, Pn Rosliyah Samiun.

Sehari sebelumnya, MyCARE dengan kerjasama APM, Agensi Pengurusan Bencana Negara (NADMA) dan Jabatan Kebajikan Masyarakat (JKM) cawangan Subang Jaya telah menganjurkan program yang sama bersama komuniti Kampung Seri Langkas Tambahan, Puchong.

Para peserta terdiri daripada AJK Persatuan Penduduk dan penduduk sekitar telah mendapat taklimat mengenai pengurusan bencana dan pengurusan Pusat Perpindahan Sementara daripada Mejar (PA) Juddie dan Penolong Pegawai Pembangunan Masyarakat JKM, Pn Noor Anida Abdul Hamid.

Dalam program itu juga, MyCARE menyerahkan 20 set jaket keselamatan dan satu pelampung keselamatan bagi tujuan kesiapsiagaan bagi penduduk kampung tersebut.

MyCARE turut mengaktifkan Tabung Persediaan Bencana dan Kecemasan bagi menghadapi sebarang kemungkinan terutamanya bencana banjir pada musim tengkujuh. Salurkan sumbangan anda di pautan https://mycare.qrd.by/bencana.


Srikandi Malaysia tidak serik sertai misi flotila

“’Right to A Just Future for Palestine’ akan mengambil masa lebih dua bulan dengan menaiki bot besar bernama Al-Awda yang bermaksud ‘pulang’,” kata Dr Fauziah.

Tambah beliau lagi, Kapal Al-Awda ini akan disertai tiga kapal kecil dari Sweden melalui Terusan Inggeris.

Tidak menyertai keseluruhan misi atas faktor keselamatan, beliau akan berperanan untuk menyampaikan kursus dan motivasi berkenaan aspek keselamatan dan kemanusiaan kepada semua peserta flotila.

Selain itu, beliau juga akan bertemu dengan ahli politik dan pemimpin tempatan di negara yang disinggahi bagi menyampaikan mesej kesedaran mengenai kesengsaraan rakyat Palestin.

Beliau dan Norsham dijangka akan berlayar dari Cagliari ke Napoli, Itali dan seterusnya Ajaccio, Perancis.

“Kita perlu jelas bahawa masalah Palestin bukanlah hanya krisis kemanusiaan.”

Menurutnya, isu utama hal ini ialah pendudukan tentera Israel secara haram dan perampasan ke atas penduduk Palestin.

“Kini dua juta rakyat Palestin hidup di bawah pendudukan yang paling kejam dan lama dalam sejarah moden,” katanya.

Jelas Dr Fauziah lagi, Isarel telah berjaya dalam memusnahkan ekonomi Palestin, menjadikan 80% daripada penduduknya bergantung kepada bantuan makanan dan 90% hidup dalam kemiskinan.

“Ketika ini, kapal Al-Awda dan tiga kapal kecil Sweden telah pun melalui persinggahan di Copenhagen, Kiel, Wilhamsheven, Jersey, La Rochelle, Gijon, Lisbon, Cardiz dan seterusnya, Cagliari, Napoli serta Ajaccio.”

Dalam perkembangan berkaitan, dua orang anak muda iaitu Dr Mohamad Faizal Zulkhifli dan Muhammad Aiman Mohd Zin mendahului berada di atas kapal Al-Awda, yang berlayar dari Cardiz, Sepanyol pada 27 Jun lalu dan selamat tiba di Cagliari semalam.

“Kami berharap misi ini dapat memecahkan kepungan rejim Zionis Israel di Gaza, Palestin.”

Sebelumnya, pengalaman pahit ditahan tentera Israel dua tahun lalu ketika menyertai misi solidariti Women’s Boat Gaza tidak menghalang kecekalan Dr Fauziah Mohd Hasan bersama Puan Norsham Abu Bakar untuk meneruskan misi ‘Right to A Just Future for Palestine’ ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mahkamah halang pengusiran keluarga di Sheikh Jarrah

Mahkamah Agung Israel memutuskan pada Selasa bahawa sekumpulan keluarga Palestin yang menghadapi pengusiran paksa di kejiranan Sheikh Jarrah, Baitulmaqdis boleh tinggal di rumah masing-masing sehingga keputusan muktamad dibuat mengenai pemilikan penempatan mereka.

Para hakim menerima banyak dakwaan keluarga bahawa keputusan penempatan tersebut masih belum muktamad.

Berikutan itu, beberapa keluarga yang menduduki di kawasan itu boleh tinggal dan membayar sewa yang dikurangkan sebanyak 2,400 shekel setahun (kira-kira $742) sehingga keputusan muktamad dibuat.

Keluarga tersebut juga akan dianggap sebagai penyewa yang dilindungi.

Mereka telah tinggal di Sheikh Jarrah sejak 1950-an selepas meninggalkan rumah mereka di Haifa, Jaffa dan bandar-bandar lain yang menjadi sebahagian daripada wilayah Israel, di atas tanah yang dikuasai oleh Jordan pada masa itu.

Apabila Israel menguasai Baitulmaqdis Timur dari Jordan selepas Perang 1967, satu undang-undang telah diluluskan yang membenarkan Israel untuk mengambil semula tanah yang mereka katakan mereka miliki sebelum 1948.

Nahalat Shimon, sebuah pertubuhan peneroka Yahudi yang ingin membangunkan kawasan itu, membeli hak tanah daripada keluarga Yahudi yang mengatakan mereka memiliki tanah itu sebelum 1948.

“Keadaannya tidak adil kerana kami tidak dapat menuntut semula rumah asal, manakala kami berisiko kehilangan tempat tinggal yang diiktiraf kerajaan Jordan sebagai hak milik, dan melepaskan status pelarian mereka lebih 60 tahun lalu,” kata keluarga Palestin itu.

Ketegangan semakin memuncak di kawasan kejiranan tersebut pada awal tahun ini apabila kes itu kelihatan hampir selesai, yang sebahagiannya digunakan Hamas sebagai alasan untuk menembak roket ke Baitulmaqdis dan mencetuskan perang 11 hari antara Gaza dan tentera Israel.

Pada bulan November tahun lalu, keluarga tersebut menolak cadangan daripada Mahkamah Agung Israel yang menawarkan status sewa yang dilindungi selama 15 tahun sebagai pertukaran untuk menerima dengan membayar 2,400 shekel ($750) setahun sebagai sewa kerana tanah itu milik organisasi Nahalat Shimon.

Peguam keluarga, Sami Arsheed memberitahu Haaretz bahawa keputusan itu adalah kemenangan undang-undang yang menakjubkan.

“Mereka menerima dakwaan utama kami bahawa isu pemilikan rumah belum selesai dan mesti diputuskan dalam prosedur penyelesaian. Selagi perkara itu belum selesai, penduduk Palestin mesti dibiarkan tinggal di rumah mereka,” kata Arsheed.

Kata seorang sukarelawan bantuan kemanusiaan yang telah memasuki Gaza pada 2009 dengan Mercy Malaysia, dan pada 2013 dengan Aqsa Syarif MyCARE, Profesor Datuk Dr Mohamed Hatta Shaharom melalui penulisannya yang bertajuk ‘Jadikah gencatan senjata?’  pada 26 Mei 2021 lalu, beliau berkata:

“Perbincangan ‘dua negara dan pulang ke sempadan tahun 1967’ terus menjadi kontroversial.”

Beliau yang juga Pengerusi Yayasan Ikram Malaysia berkata, bagaimanakah ia boleh menjadi realiti sedangkan secara haram Israel dan pendatang Yahudi terus membangunkan banyak penempatan baharu di atas tanah Palestin yang dirampas.

Terdahulu pada Ramadan tahun lalu, dunia dikejutkan dengan peristiwa berdarah di Palestin itu yang berlaku pada 7 Mei 2021 bermula dengan pencerobohan polis Israel di Masjid al-Aqsa.

Seterusnya, pendatang Yahudi bertindak merampas rumah penduduk Palestin di penempatan Sheikh Jarrah, tentera Israel mengebom Gaza dan pendatang Yahudi menyerang kawasan penempatan Arab di Silwan dan Ni’ilin.

Ini menampakkan kebiadaban tentera Israel dan menyaksikan pelanggaran undang-undang antarabangsa serta hak asasi kemanusiaan, yang seharusnya ditentang oleh masyarakat dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Did Maszlee Favour Ikramis?

To begin with, the writer, in his tweet dated 5/11/2015 alleged that he was dismissed from Universiti Malaysia Perlis. He also attached a letter from the university authorities dated 8/9/2015, informing him of the non-renewal of his contract service which expired on 4/8/2015. So much for his honesty and integrity in his narrative.

Is it therefore any surprise that a colleague who first shared the asiasentinel article with me was put off after reading the initial few lines?

It would seem that his source, a former vice-chancellor (VC), probably had an axe to grind. His VC source was very likely a political VC appointee of the previous BN minister of education. Back then, meritocracy was virtually an unknown entity, and the VC selection process was based on “who you know” and not on “what you know”.

The selection of VCs has changed since the days of the BN rule. After various feedback from academia and a town hall session in mid July 2018, a new selection process and system were introduced.

The MOE’s independent VC Selection Committee made their recommendations based on a set of core criteria namely, academic excellence, meritorious scholarship, visionary and intellectual leadership.

To suggest the selection process was instead hijacked by the candidate’s religiosity and affiliation with the minister, other religious personalities or groupings is damning the impartiality and wisdom of the esteemed members of the VC Selection Committee.

The Malaysian Academic Movement (Gerak) in no uncertain terms debunked similar suggestions made by Sabahan political parties upon the appointment of Prof Taufik Yap Yun Hin’s as Universiti Malaysia Sabah’s (UMS) VC.

In their 11 August 2019 press release they stated; “Gerak knows of the quality and integrity of individuals in the (VC) committee and stands by their decision.”

The allegations of the writer smacks of disinformation and malice, let alone being “Evidence Based Research”.

Prof Tan Sri Dr Ghauth Jasmon, the newly appointed chairman of UPM’s Board of Directors, in his immediate response to the malicious article wrote; “But for the writer or anyone to allege that I am a loyalist to the former Education Minister, IKRAM etc shocked me beyond belief. The writer is nothing but the best of a SLANDERER that I have known. I leave the matter to Allah, the Supreme Creator and Supreme Judge.”

Unlike the writer, I took the trouble to do a little bit of homework to track the affiliations of the 26 alleged “members of Ikram that Maszlee appointed to Malaysian public universities.”

According to Ikram sources, only six (23%) of those appointed by Dr. Maszlee are registered as members of Ikram. The rest are probably scratching their heads wondering when they filled the Borang Keahlian Ikram! The accusation that the Minister had been favoring and appointing Ikram members is therefore an outright lie.

Probably the only grain of truth in the writer’s long diatribe against Ikram is his suggestion that the; “Ikram leadership, which also appears to be strongly aligned with the Pakatan Harapan government.”

Since the historical electoral events of May 2018, elements of the “deep state” have been on overdrive to malign and undermine the PH government efforts towards nation re-building.

The education ministry, then under Maszlee Malik was a soft and oft-target of these despicable characters and their accomplices. Besides, the Education Ministry sits on a gold mine, RM64.1 billion to be exact, which under Maszlee’s minister-ship, none of these scumbags and cronies could smell a penny.

Virtually all the funds were disbursed towards the transformation of the educational infrastructure including wiring them with fast and reliable ICT infrastructure to enhance digital teaching and learning.

Only after his resignation were his detractors, who were foolishly obsessed with the paradigm of black shoes, Khat and Jawi, became cognizant of the overwhelming success of his on the grounds reforms which had benefitted the school going children, university students, relieved the teachers of irrelevant clerical tasks, pleased the National Union of the Teaching Profession (NUTP) and Parent-Teachers Associations.

Most importantly, the core values of happiness, love and mutual respect (which is so much missing among the many supposedly adult Malaysians) were being mainstreamed as a pre-requisite towards rejuvenating a harmonious and muhibbah future Malaysia.

Ikram, then Jamaah Islah Malaysia (JIM) in the 1970s, had invested big time in the educational sector and have built educational institutions from pre-school to university and medical school programs. As suggested by the writer, they were aligned with the PH and therefore were a natural partner of the ex-minister in his mission and vision to reform the nation’s educational landscape.

Like us in the Muslim Professionals Forum (MPF), Ikram was one of the founding members of Gabungan Bertindak Malayisa (GBM) aka Plan Of Action for Malaysia (POAM) which is a closely knitted coalition of over 25 NGOs from various ethnic, cultural and religious backgrounds united and committed to address the critical challenges facing 21st century Malaysia and working together to nurture trust and mutual respect of the other, to harness the potential of the various communities, to inspire a common national goal and to achieve a harmonious co-existence which would enhance national growth and prosperity for all.

Ikram’s Zaid Kamaruddin is currently the chairman of GBM, which truly is a microcosm of Malaysia. And most recently, to defuse the war of words over Jawi, GBM organized the “Forum Jawi: Saling Memahami” which among others was attended by the now Director General of the MOE, who according to the chairperson of the Forum “very kindly came down to speak (at very short notice) at the Jawi Forum we organized, and impressed many with her professionalism”.

The writer’s unveiled attempt to frame Ikram as an extremist organization bent on a crusade of Islamisation and proselytisation is yet another machination of the “deep state” through its servile agents to abuse the religious narrative to destabilize the nation.

It wasn’t too difficult to expose and debunk the religious non-sense promulgated by this news portal. They were also reporting on a load of medical non-sense. Our medical colleagues in Prince Court Medical Centre suffered gross injustice with irresponsible journalism from the same news portal.

I would therefore advise all readers to be wary of news emanating from this particular news portal.

Dato’ Dr Musa Mohd Nordin
musamn@gmail.com
Muslim Professionals Forum

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jawatankuasa Transisi IKRAM Siswa-Harmoni dilantik

Untuk tujuan penjenamaan, Jawatankuasa Transisi IKRAM Siswa-Harmoni akan terus dikenali sebagai IKRAM Siswa Nasional (ISN) sehingga Persatuan Belia Malaysia Harmoni (Harmoni) berjaya ditubuhkan dengan sempurna.

Keputusan pemilihan kepimpinan Jawatankuasa Transisi IKRAM Siswa-Harmoni adalah seperti berikut:

Presiden: Ahmad Taqiyuddin bin Shahriman (USM)Timbalan Presiden: Syuaib bin Supani (UM)Naib Presiden (Siswa): Muhamad Shafik Shahidan bin Fauzi (UIAM Gombak)Naib Presiden (Siswi): Nurul Nadhirah binti Md Ridzuan (UKM)Bendahari: Fatin Najihah binti Muhammad Lutfi (UNIMAS)

Ahli Jawatankuasa:1. Nur Qhairun Nabila binti Hussin (UM)2. Nur Syahira binti Hozami (UM)3. Nurul Husna As Saedah binti Bain (USIM Nilai)4. Maisarah binti Zulkifli (CUCMS)5. Tengku Muhammad Ibrahim Salahuddin bin Tengku Ahmad (UM)

Selain pelantikan, PISN ’16 yang diadakan di Kompleks IKRAM di sini bertujuan untuk berkongsi halatuju IKRAM Siswa Cawangan menerusi ucapan dasar Presiden IKRAM Siswa yang dibentangkan semasa Konvensyen Mahasiswa Harmoni 2016 (Harmoni ’16) di samping menilai pencapaian semasa Perancangan IKRAM Siswa (PIS) 2016-2018 dan ISN secara keseluruhan.

Para peserta PISN ’16 dan ucapan perasmian

Dalam ucapan perasmian oleh Hj Amirasyid Densibali, Pengerusi Jawatankuasa Pembangunan Mahasiswa IKRAM di hadapan 186 peserta dari seluruh negara, beliau menyeru ahli IKRAM Siswa agar komited mempersiapkan diri secara serius dan bersedia mengambil peluang untuk menggalas tugas kepimpinan pada masa hadapan serta terus berusaha, berdoa dan bertahan dalam perjuangan ini.Selain pembentangan Laporan Kerja Tahunan dan Laporan Kewangan, PISN ‘16 turut diserikan dengan perbahasan ucapan dasar Presiden ISN yang bertajuk “Membumikan Gagasan Kampus Harmoni dalam Perjuangan” yang disampaikan semasa Harmoni ’16 di Shah Alam pada hari sebelumnya.

Ucapan Marwan Abdullah dan Ahmad Taqiyuddin, Presiden ISN baharu

“Gagasan Kampus Harmoni yang dikemukakan oleh IKRAM Siswa Nasional sememangnya menjadi satu bukti perkembangan IKRAM Siswa Nasional yang memberangsangkan dalam tempoh lima tahun sejak awal penubuhannya,” kata Siraj Muneer, perwakilan IKRAM Siswa UIAM Gombak.

Beliau juga menyeru semua IKRAM Siswa Cawangan untuk menyambut baik gagasan Kampus Harmoni ini dan berusaha sedaya upaya untuk membumikan gagasan tersebut di IPT cawangan masing-masing.

Dalam ucapan sebelum pembubaran Ahli Jawatankuasa ISN sesi 2014-2016, Sdr Marwan Abdullah mengingatkan para  perwakilan bahawa pimpinan Jawatankuasa Transisi IKRAM Siswa-Harmoni yang dilantik perlu terus menyambung dan memperkasakan organisasi mahasiswa IKRAM ini dan bukan pula memulakan sesuatu yang baharu dan sewajarnya mengekalkan jiwa mahasiswa dan bersikap berani dalam memimpin dengan hala tuju yang jelas.

PISN diharapkan menjadi medan perwakilan-perwakilan IKRAM Siswa Cawangan untuk berbahas, mencadang, berbincang, berhujah dengan idea-idea yang jitu serta mendatangkan solusi-solusi yang mapan, menyelami susur galur masyarakat seterusnya membina sebuah generasi yang utuh demi masa depan negara. “Saya berharap perhimpunan seumpama ini dapat dijalankan lebih kerap lagi agar pimpinan IKRAM Siswa peringkat nasional sentiasa mendapat nasihat dan melalui proses ‘check and balance’ daripada pimpinan cawangan agar perjuangan IKRAM Siswa mahupun Persatuan Belia Harmoni lebih melaju dan relevan kepada masyarakat kelak,” ujar Nurul Nadhirah yang turut terpilih sebagai Naib Presiden (Siswi) baharu IKRAM Siswa Nasional.


Hijrah: Kebangkitan Islam Yang Makin Hampir

Tahun baru Hijrah seringnya dikaitkan dengan kebangkitan Islam berikutan penentuan kalendar Islam yang dilakukan pada zaman khalifah Umar al-Khattab r.a.

Ia diambil daripada kisah hijrah Rasulullah SAW dan para sahabat dari Mekah ke Madinah, seterusnya menjadi mercu tanda kebangkitan Islam.

Peperangan antara Rusia dan Ukraine telah memburukkan keadaan dunia dan melemahkan hegemoni Barat dan Timur. Kemelesetan dan kebankrapan pelbagai negara telah menjadi semakin nyata dan mengerikan.

Justeru, realiti tersebut menampakkan hakikat bahawa Islam adalah agama yang paling solutif (bersifat menyelesaikan) dalam menghadapi pelbagai jenis masalah kehidupan moden.

Begitu juga dunia Islam yang semakin ‘solid’ dalam menghadapi segala masalah yang mengancam dunia.

Kebangkitan Islam, baik dari segi data mahupun fakta memang tidak dapat dinafikan, hanya menunggu masa yang sesuai sebagaimana yang telah Allah SWT janjikan.

Dari segi data, baik bersumber daripada al-Quran atau as-Sunnah, ia sangat jelas telah dinyatakan. Antaranya ialah:

Dialah yang telah mengutus Rasul-Nya (dengan membawa) petunjuk (al-Quran) dan agama yang benar untuk dimenangkan-Nya atas segala agama, walaupun orang-orang musyrikin tidak menyukai.  (Surah at-Taubah: 33 & as-Saff: 9)

Dialah yang mengutus Rasul-Nya dengan membawa petunjuk dan agama yang hak agar dimenangkan-Nya terhadap semua agama. Dan cukuplah Allah sebagai saksi. (Surah al-Fath: 28)

Kamu adalah umat yang terbaik yang dilahirkan untuk manusia, menyuruh kepada yang makruf, dan mencegah daripada yang mungkar, dan beriman kepada Allah. Sekiranya Ahli Kitab beriman, tentulah itu lebih baik bagi mereka, di antara mereka ada yang beriman, dan kebanyakan mereka adalah orang-orang yang fasik. (Surah Ali Imraan: 110)

Dan Allah telah berjanji kepada orang-orang yang beriman di antara kamu dan mengerjakan amal soleh bahawa Dia akan menjadikan mereka berkuasa di bumi, sebagaimana Dia telah menjadikan orang-orang sebelum mereka berkuasa, dan sungguh Dia akan meneguhkan bagi mereka agama yang telah di redai-Nya untuk mereka, dan Dia akan mengubah (keadaan) mereka setelah mereka dalam ketakutan untuk selamat selama-lamanya. Mereka tetap menyembah-Ku tanpa menyekutukan-Ku dengan sesuatu pun. Dan barang siapa (tetap) menjadi kafir sesudah (janji) itu, maka mereka itulah orang-orang yang fasik. (Surah an-Nur: 55)

Kemenangan umat Islam sedang dalam proses yang sangat hampir, sebagaimana Rasulullah SAW bersabda:

Daripada Hudzaifah r.a. berkata: Rasulullah SAW bersabda: “Kamu akan mengalami masa kenabian sehingga Allah menghendaki, kemudian Allah SWT angkat (masa kenabian tersebut) jika Allah SWT menghendakinya. Seterusnya masa khilafah dengan manhaj kenabian sehingga Allah SWT menghendaki, kemudian Allah SWT mengangkatnya jika Allah menghendakinya. Seterusnya masa raja yang menggigit sehingga Allah SWT menghendakinya, kemudian Allah SWT mengangkatnya jika Allah menghendakinya. Seterusnya masa pemerintahan diktator sehingga Allah SWT menghendakinya, kemudian Allah SWT mengangkatnya jika Allah SWT menghendakinya. Seterusnya masa khilafah dengan manhaj kenabian.” (HR Ahmad, 18406, Isnad Hasan)

Hadis ini menyebutkan lima fasa kepemimpinan:

1. Kepimpinan para nabi (terakhir Nabi Muhammad SAW)

2. Kepemimpinan Khulafaur Rasyidin (Abu Bakar r.a. – Ali bin Abi Talib r.a, 30 tahun)

3. Kepimpinan kerajaan Islam (Bani Umayyah – Turki Uthmani, 13 Abad)

Para ahli sejarah meneliti sesuai hadis di atas, bahawa era sekarang adalah era di fasa keempat iaitu pemerintahan diktator yang tidak menerapkan sepenuhnya ajaran Islam. Fasa ini dikuasai oleh blok Barat; Amerika Syarikat, Eropah dan Israel dan blok Timur; China, Jepun, Korea dan beberapa negara lainnya.

Manakala episod seterusnya ialah kekuatan pemerintahan ‘super power’ yang akan saling bertelagah dan berperang sehingga mencetuskan tragedi besar dunia.

Pasca kejatuhan dua blok tersebut, kekuasaan akan kembali ke tangan umat Islam atau dunia Islam. Dan sesungguhnya Allah Maha Kuasa atas semua itu.

Sikap optimisme dan semangat seperti inilah yang sering disampaikan oleh Rasulullah SAW kepada sahabat dan umatnya.

لَا تَزَالُ طَائِفَةٌ مِنْ أُمَّتِي ظَاهِرِينَ عَلَى الْحَقِّ، لَا يَضُرُّهُمْ مَنْ خَذَلَهُمْ، حَتَّى يَأْتِيَ أَمْرُ اللهِ وَهُمْ كَذَلِكَ

“Akan sentiasa ada golongan daripada umatku, yang senantiasa menegakkan kebenaran, musuh-musuh mereka tidak mampu membahayakan mereka, sehingga Allah SWT menentukan urusannya, dan mereka tetap istiqomah dalam perjuangan terhadap kebenaran.” (HR Muslim, 1920)

لَتُفْتَحَنَّ الْقُسْطَنْطِينِيَّةُ، فَلَنِعْمَ الْأَمِيرُ أَمِيرُهَا، وَلَنِعْمَ الْجَيْشُ ذَلِكَ الْجَيْشُ

“Kota Konstantinopel akan dibuka (untuk umat Islam), sebaik-baiknya pemimpin adalah pemimpin itu dan sebaik-baiknya tentera-tentera itu (yang membuka kota Konstantinopel)” (HR Ahmad, 18957, Daif)

أَيُّ الْمَدِينَتَيْنِ تُفْتَحُ أَوَّلًا: قُسْطَنْطِينِيَّةُ أَوْ رُومِيَّةُ؟ فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «مَدِينَةُ هِرَقْلَ تُفْتَحُ أَوَّلًا» يَعْنِي قُسْطَنْطِينِيَّةَ

“Rasulullah SAW ditanya, ‘Manakah dari dua kota yang akan dibuka terlebih dahulu (untuk umat Islam), Konstantinopel atau Rom? Rasul SAW menjawab, “Kota Heraklius dibuka lebih dahulu, iaitu Konstantinopel.” (HR Ahmad, 6645, Daif)

Terbukanya kota Konstantinopel, ibu kota Byzantium Romawi Timur sudah merupakan fakta yang sangat jelas, dibuka oleh Sultan Muhammad al-Fatih (1453) daripada Turki Uthmani, dan bertukar menjadi kota Istanbul dan seterusnya kota Rom yang merupakan ibu kota Romawi Barat (Eropah sekarang).

Maka, sedarkah kita bahawa hadis ini adalah suatu khabar gembira untuk semua umat Islam yang dijanjikan-Nya.

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU Kawalan Produk Merokok Dibentangkan Hari ini

KUALA LUMPUR – Hari ini, Kementerian Kesihatan Malaysia (KKM) akan membentangkan Rang Undang-Undang Kawalan Produk Merokok Demi Kesihatan Awam 2023 bagi bacaan kali pertama di Dewan Rakyat.

Menurut Aturan Urusan Mesyuarat, ia akan dibentangkan Menteri Kesihatan, Dr Zaliha Mustafa selepas sesi soal jawab.

“RUU itu masih mengekalkan peruntukan dasar generasi penamat (GEG), manakala perubahannya adalah pada cohort generasi yang lahir pada 1 Jan 2007 dan seterusnya,” ujarnya.

Turut akan dibentang untuk bacaan kali pertama adalah Rang Undang-Undang Pasaran Modal dan Perkhidmatan (Pindaan) 2023 oleh Kementerian Kewangan.

Selain itu, antara yang menjadi tumpuan dalam sesi soal jawab hari ini adalah pertanyaan daripada Datuk Seri Dr Wan Azizah Wan Ismail (PH-Bandar Tun Razak) kepada Kementerian Pendidikan mengenai langkah untuk menangani isu buli khususnya dalam kalangan pelajar sekolah menengah yang menunjukkan peningkatan kes setiap tahun.

Datuk Muhammad Bakhtiar Wan Chik (PH-Balik Pulau) pula meminta KKM menjelaskan langkah untuk memupuk kesedaran kesihatan dalam kalangan rakyat yang masih berada di tahap rendah memandangkan Malaysia dikategorikan sebagai bukan negara sihat.

Turut tersenarai, soalan Wan Razali Wan Nor (PN-Kuantan) yang ingin tahu adakah Kementerian Perpaduan Negara terlibat dalam proses pemantauan dan suntingan drama dan filem bagi memastikan nilai kerukunan karya yang dihasilkan serta tidak menyentuh isu sensitif melibatkan kaum dan agama.

Sebelumnya, pada 26 Mei lepas, Dr Zaliha menyifatkan perkara itu kejayaan buat KKM apabila mendapat sokongan Kabinet untuk RUU tersebut dibentang.

Pada sesi taklimat bersama media 6 Jun pula, beliau berkata, KKM telah memasukkan kesemua 23 cadangan pindaan terdahulu serta lima cadangan baharu dan RUU itu disifatkan lebih komprehensif dan meliputi bukan sahaja rokok konvensional tetapi juga rokok alaf baharu termasuk elektronik serta rokok combustible.

Persidangan Dewan Rakyat berlangsung selama 11 hari dan akan berakhir Khamis ini.


IKRAM, MASAC & PENGASIH Tubuh Sekretariat Tangani Isu Dadah

KUALA LUMPUR – Pertubuhan IKRAM Malaysia (IKRAM) telah mengadakan kunjungan hormat ke Ibu Pejabat Persatuan Pengasih Malaysia (PENGASIH) pada Selasa, 21 Februari lalu.

Turut dijemput dalam kunjungan tersebut adalah NGO MASAC iaitu Majlis Penyalahgunaan Bahan Terlarang Malaysia (Malaysian Substance Abuse Council).

Delegasi IKRAM dan MASAC disambut oleh Timbalan Presiden PENGASIH, Saudara Hafizi Harun, ahli-ahli jawatankuasa PENGASIH dan para kakitangannya.

Dalam pertemuan itu, pelbagai isu dan perkara yang dikongsikan bersama terutama berkaitan aspek kesihatan, keselamatan dan kesejahteraan masyarakat akibat masalah penyalahgunaan dadah.

“Satu persetujuan dicapai iaitu kita menubuhkan pasukan sekretariat untuk mengangkat satu usaha advokasi dalam perkara yang akan dipersetujui bersama,” kata Ketua Kumpulan Fokus Masyarakat yang Sihat, Selamat dan Sejahtera IKRAM, Prof. Dr Sahrim Hj Ahmad.

Tambah beliau, IKRAM turut diminta untuk mengetuai sekretariat advokasi tersebut.

Selain Dr Sahrim, delegasi IKRAM juga diwakili Prof. Dr Ahmad Hariza Hashim, Puan Faridah Maludin, Ketua Unit Putuskan Rantaian Dadah IKRAM dan Ilya Roslan.

Manakala MASAC diwakili Bendahari, Dato’ Khamsah Abu Bakar, Prof. Datin Dr Sapora Sipon, penyelidik bersekutu MASAC dan ahli jawatankuasa.

Kumpulan Fokus Masyarakat yang Sihat, Selamat dan Sejahtera menjalankan inisiatif dan usaha di bawah Kluster Masyarakat Progresif IKRAM melalui Unit Putuskan Rantaian Dadah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bakti sedekad Hidayah Centre Foundation diiktiraf

HCF telah diangkat sebagai penerima Anugerah NGO Terbaik peringkat Wilayah Persekutuan sempena Maulidur Rasul hari ini. Tuan Haji Abdul Rahman Kassim, Pengarah Operasi Negeri telah mewakili HCF bagi menerima anugerah tersebut yang disampaikan oleh Timbalan Menteri di Jabatan Perdana Menteri, YB Hajah Fuziah Salleh.

Majlis yang berlangsung di Dewan Serbaguna Masjid Wilayah Persekutuan ini menyaksikan senyum bahagia Tuan Haji Abdul Rahman Kassim, antara kakitangan yang merintis usaha awal pembangunan dan perkembangan HCF terutama di cawangan Sabah, negeri di bawah bayu.

Menjadikan dakwah iaitu menyampaikan dan berkongsi mesej Islam yang benar kepada bukan Islam dan menyantuni mualaf sebagai pasak kepada penubuhan organisasi ini, Hidayah Centre mengorak langkah sejak 2005 di bawah Pertubuhan Jamaah Islam Malaysia (JIM).

Setelah dibubarkan dan digantikan dengan Pertubuhan IKRAM Malaysia (IKRAM), Hidayah Centre menapak langkah lebih jauh dan penuh yakin dengan berdaftarkan sebagai sebuah yayasan dengan Bahagian Hal Ehwal Undang Undang (BHEUU) Jabatan Perdana Menteri (JPM) pada 29 Februari 2012.

Sungguh, pelbagai liku yang dilalui bermula dengan seorang kakitangan pada tahun 2012, kini HCF telah mempunyai 23 orang kakitangan dengan 20 pejabat cawangan dan pusat operasi di seluruh Malaysia bagi membantu mualaf dan juga memudahkan mereka yang ingin mengetahui berkaitan Islam.

Mereka boleh hadir ke pusat operasi tersebut pada bila-bila masa untuk mendapatkan maklumat dan juga untuk belajar melalui kelas-kelas ilmu yang dijalankan di pusat operasi tersebut. Bukan itu sahaja, bahkan para pendakwah HCF turut turun ke lapangan bagi menyampaikan Islam dan menyantuni mualaf.

Dari Perlis sampailah ke Sabah, begitulah seni kata sebahagian lagu patriotik untuk negara Malaysia. Begitu juga bagi HCF.

Dari Perlis, Kedah, Pulau Pinang, Perak, Selangor, Wilayah Persekutuan Kuala Lumpur, Melaka, Johor dan Sabah juga Sarawak pusat operasi HCF berserta pendakwahnya bersedia membantu mualaf dan mereka yang ingin mendalami Islam, membantu mualaf untuk hidup harmoni dan aman damai bersama keluarga mereka walaupun mereka telah berlainan agama.

HCF berusaha memberi bantuan dan memberdayakan mualaf secara berterusan supaya mereka yang kembali kepada agama Islam merasakan satu rahmah dalam keluarga yang besar dan diikat kukuh dengan talian silaturahim yang berpaksikan kesamarataan di sisi Allah melainkan takwa yang membezakannya.

Di samping itu, ia turut berusaha menyampaikan Islam dan membuang salah tanggap terhadap Islam daripada agama dan bangsa lain agar Islam tidak menjadi asbab menjauhkan perhubungan dan memutuskan hubungan kekeluargaan.

Tahniah kepada semua warga HCF! Semoga HCF akan terus mengorak langkah lebih jauh dan menyebarkan rahmah Islam ini kepada segenap pelusuk tanah air bahkan seluruh dunia kerana Islam itu adalah untuk semua tanpa mengira bangsa, kaum mahupun agama.


Membawa rahmat, penerang kegelapan umat

Dengan keruntuhan akhlak, sikap-sikap mereka terhadap manusia lainnya berleluasa dengan penindasan, pemerasan terhadap wanita dan golongan yang lemah sering kali terjadi. Kehadiran bagindalah menjadi cahaya bagi umat seluruhnya.

Baginda telah dilahirkan dan bergerak di tengah-tengah manusia ini, membangunkan mereka menjadi sebuah umat, mengatur kehidupan mereka, menjadi golongan yang mampu memikul misi dan risalah membangunkan lingkungan yang terbaik.

Masyarakat mereka menjadi golongan yang terbaik dan zaman mereka merupakan zaman yang gemilang dalam perjalanan sejarah dunia.

Lahirnya mereka menerusi usaha-usaha Rasulullah Salallahualaihiwasallam yang bermula dengan pembangunan manusia, hingga membangunkan sebuah negara iaitu Madinah al-Munawwarah, dan pembangunan tamadun Islam yang akhirnya meletakkan umat Islam di puncak kejayaan serta dapat menerajui perjalanan dunia pada waktu selepas kewafatan baginda.

Ketika menelusuri langkah perjuangan, baginda Rasulullah Salallahualaihiwasallam bermula dengan usaha-usaha mengajak manusia ke arah kebaikan iaitu membawa mereka kepada kerja-kerja yang maaruf, melarang mereka melakukan perkara-perkara yang mungkar.

Lantaran menerusi usaha-usaha inilah, baginda dapat membawa sejumlah manusia yang hidup pada zamannya, hidup di bawah pimpinan baginda, melaksanakan ajaran-ajaran Islam dalam bentuk yang terbaik, mempraktikkan dalam diri mereka, seterusnya mengembangkannya dalam kalangan lingkungan mereka dan tidak terkecuali mereka yang belum Islam turut disantuni menerusi dakwah dan ‘engagement’.

Bayangkan kepedulian Rasulullah dan sahabat-sahabat baginda untuk mengajak seluruh umat manusia yang mana akhirnya hidup di bawah naungan Islam, mengajak umat manusia melaksanakan ibadat kepada Allah Subhanahuwataala, melakukan kegiatan-kegiatan yang memakmurkan bumi Allah, dan bukannya membuat kezaliman dan kerosakan.

Selain itu, mereka menjaga hubungan sesama manusia atas dasar persaudaraan, sama ada berasaskan kepada agama atau berasaskan kepada kemanusiaan, saling tolong-menolong, bantu-membantu, sama ada daripada sudut pencerahan idea, ataupun berkaitan jalan kehidupan yang perlu diikuti oleh manusia supaya akhirnya mereka sampai kepada matlamat kebahagiaan dalam hidup mereka.

Mereka akan melalui jalan kehidupan yang baik dan berjaya hingga kehidupan mereka mampu berkembang maju pada zaman tersebut.

Sepanjang hidup baginda Rasulullah, mengajak manusia mengerjakan kebaikan dan menegah mereka daripada melakukan kejahatan serta memerangi elemen-elemen yang bertentangan dengan kehendak Islam.

“Apa sahaja yang aku larang terhadap kamu, maka jauhilah. Dan apa sahaja yang aku perintahkan kepada kamu, maka kerjakanlah semampu kamu. Sesungguhnya faktor yang membinasakan umat sebelum kamu adalah kerana mereka banyak bertanya (yang tidak berguna) dan bersikap menyelisihi nabi-nabi mereka.” (HR Imam Muslim)

Benarlah bahawa Nabi Salallahualaihiwasallam pembawa rahmat kepada seluruh alam ini. Baginda diutuskan bukan untuk bangsa Arab di tanah kelahirannya sahaja, tetapi sangat jelas baginda adalah utusan daripada Allah buat rahmat seluruh manusia dan alam ini.

Sebagaimana firman Allah Subahanahuwataala dalam Surah al-Anbiyaa’ ayat 107 yang bermaksud:

“Dan sungguh Kami tidak mengutusmu wahai Muhammad, melainkan untuk membawa rahmat kepada seluruh alam.”

Rahmat yang dibawa Rasulullah Salallahualaihiwasallam bukan setakat ke atas manusia semata-mata, tetapi juga terhadap makhluk tidak bernyawa juga.

Dalam hadis Riwayat at-Tabrani, telah bersabda baginda Rasulullah Salallahualaihiwasallam:

“Sesungguhnya aku adalah rahmat yang dihadiahkan (oleh Allah).”

Betapa hadirnya Nabi Salallahualaihiwasallam sebagai menyelamatkan umat daripada kegelapan kepada cahaya yang terang.

*Siri Rasulullah Utusan Untuk Semua (2) oleh Presiden IKRAM, Dr Mohd Parid Sheikh Ahmad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tradisi Umat Islam 7 Negara Menyambut Ramadan

Ramadan yang ditunggu-tunggu kini tiba. Penduduk Muslim di seluruh pelusuk dunia menyambut bulan mulia ini dengan pelbagai persediaan.

Pada bulan ini, orang Islam akan lebih memperbanyakkan amal ibadah dalam usaha menjadikan diri berubah ke arah yang lebih baik.

Ramadan terlalu istimewa untuk dibiarkan berlalu begitu sahaja tanpa berusaha sekuat tenaga demi mengharapkan ganjaran kemenangan daripada Ilahi.

Disebabkan ini, Ramadan telah menjadi bulan pesta ibadat. Hanya pada bulan suci ini, Allah telah janjikan ganjaran berganda-ganda berbanding bulan-bulan lain.

Masjid-masjid dibersihkan dan dipersiapkan untuk menerima tetamu yang lebih ramai daripada biasa untuk bertarawih, iftar, qiamullail dan juga iktikaf.

Malah, Ramadan juga adalah waktu menghidupkan budaya dan tradisi. Walaupun secara umumnya umat Islam di seluruh dunia menyambutnya dengan cara yang sama, akan tetapi tradisi Ramadan yang diamalkan berbeza mengikut amalan negara masing-masing.

Orang Mesir menyambut Ramadan dengan menghiasi jalan-jalan dan rumah-rumah mereka dengan Fanoos, iaitu sejenis tanglung yang diperbuat daripada kaca berwarna-warni. Tanglung ini adalah lambang kesatuan dan kegembiraan sempena kedatangan bulan yang dinanti-nantikan sekian lama.

Seperti kebanyakan negara Timur Tengah, ada kumpulan pemain gendang yang akan meredah jalan-jalan di perkampungan dan kota Turki bagi mengejutkan umat Islam agar bangun bersahur. Mereka digelar sebagai davulcusu, yang akan memakai pakaian tradisional Uthmaniyyah termasuk fez (topi) dan rompi semasa menyusur jalan-jalan sambil mengetuk gendang.

Haq Al Laila adalah tradisi berabad-abad yang disambut oleh kanak-kanak UAE sebagai tanda permulaan Ramadan. Acara tahunan ini berlaku beberapa hari pada pertengahan Syaaban.

Semasa perayaan ini, kanak-kanak pergi dari rumah ke rumah, menyanyi dan mengumpul gula-gula dan kadang-kadang dijamu jamuan daripada jiran-jiran sambal menyanyikan lagu  tradisional tempatan.

Laungan Aatona Allah Yutikom, Bait Makkah Yudikum, yang diterjemahkan daripada bahasa Arab bermaksud, “Berikan kepada kami, semoga Allah akan memberi ganjaran kepada anda dan membantu anda mengunjungi Rumah Allah di Makkah.”

Acara itu bukan sahaja sebagai perayaan, tetapi juga sebagai peluang untuk mendidik orang ramai tentang Ramadan sambil mempromosikan nilai seperti berkongsi dan memberi.

Di keheningan malam, jalan-jalan di Maghribi dikejutkan oleh Nafar (pemain seruling) dan Tebbal (pemain gendang), iaitu tukang kejut sahur yang akan berjalan di sekitar bandar Maghribi sambil memainkan alat muzik mereka.

Mereka berpakaian jubah tradisional dengan memakai gandoro, selipar dan topi. Nafar dan Tebbal biasanya dipilih daripada masyarakat tempatan yang dikenali ramai sebagai watak yang disenangi.

5. Mandi sempena Ramadan di Indonesia

Padusan (bermaksud mandi) adalah acara tradisi khususnya masyarakat Jawa Tengah dan Daerah Istimewa Yogyakarta (DIY). Tradisi turun temurun ini dilakukan dengan cara berendam atau mandi di sumber mata air. Kebiasaannya acara ini dilakukan sehari sebelum menjalani ibadah puasa Ramadan.

Tembakan meriam, yang dikenali sebagai midfa’ al-iftar, biasanya dilepaskan pada waktu matahari terbenam untuk menandakan berakhirnya puasa hari itu.

Midfa’ al-iftar yang bermaksud ‘meriam untuk berbuka puasa’ adalah tradisi kuno yang bermula di Mesir dan tersebar ke beberapa negara Arab sekitarnya termasuk Syria.

Setiap hari, beberapa minit sebelum azan Maghrib, meriam akan melepaskan satu das tembakan untuk memberitahu orang ramai tentang waktu berbuka puasa pada bulan Ramadan.

Tukang kejut sahur di India dipanggil ‘Sehariwla’ atau ‘Zohridaar.’ Kebiasaannya mereka bergerak dengan basikal, memukul gendang dengan kayu sambil memanggil penduduk dengan kuat untuk bangun. Pada masa kini, ada di antara mereka menggunakan pembesar suara.

Seawal 2.00 pagi, mereka sudah menjelajah kawasan perumahan, mengetuk pintu dan dinding rumah sambil melantunkan selawat dan zikir. Penduduk akan menunjukkan penghargaan dengan pemberian seperti pakaian, barangan runcit dan wang.

Apa pun cara dan tradisi yang dilakukan umat Islam untuk menyambut Ramadan, misinya hanyalah satu, iaitu mencapai darjat takwa dalam keadaan suci daripada dosa-dosa dan memperolehi pahala yang tidak terhingga.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Sumber: Karam Foundation | Stars in Summetry

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Laksana pelan bersepadu elak banjir berulang

Saban tahun kita banyak tempat di negara ini yang dilanda banjir dan saban tahun kita dapat lihat banyak kemusnahan harta benda, bahkan nyawa turut hilang akibat banjir.

Peritnya keadaan mangsa banjir yang rumahnya ditenggelami air, terpaksa mengalami detik sukar membersihkan rumah dan lumpur, membaiki kerosakan, menggantikan dengan barang serta peralatan baru yang memerlukan kos yang besar.

Ini belum lagi dikira kerosakan kenderaan, tanah runtuh, jalan runtuh dan kerosakan banyak bangunan dan infrastruktur. Baru saja banjir di Selangor dan Pahang, kini ia sedang melanda Kelantan dan Terengganu.

Persoalannya, mampukah banjir dicegah? Semua maklum banjir boleh berlaku pada bila-bila masa terutamanya pada musim tengkujuh sekitar November hingga Mac setiap tahun.

Namun, tanpa rancangan dan tindakan yang efektif untuk menangani puncanya, banjir akan terus berulang berlaku dan bertambah di kawasan-kawasan yang tidak dijangka.

Banyak pihak membincangkan langkah-langkah untuk menghadapi banjir, namun tidak banyak yang membincangkan langkah-langkah mengelakkan daripada berlakunya banjir.

Hujan yang amat lebat adalah antara faktor terbesar berlakunya banjir. Namun perlu dilihat, adakah sungai tersebut mampu menampungnya? Di sini letaknya keperluan untuk mendalamkan sungai supaya boleh menampung jumlah air yang luar biasa.

Selain itu, sistem perparitan setiap rumah terutamanya di luar bandar perlu diperbaiki dari semasa ke semasa supaya ia dapat mengalir dengan baik semasa hujan lebat.

Kawasan aktiviti pembalakan di hutan perlu terkawal, manakala aktiviti pembalakan secara haram perlu dibanteras terutamanya yang berdekatan dengan sungai bagi mengelakkan ‘banjir’ kayu-kayu balak di sungai apabila hujan yang amat lebat berlaku.

Kawasan-kawasan yang telah mengalami banjir berulang kali perlu dikenal pasti supaya dapat diselenggara sungai dan sistem perparitannya, begitu juga kawasan-kawasan rendah yang berisiko untuk banjir.

Sudah tiba masanya satu pelan bersepadu menangani dan mencegah banjir dibangun dan dilaksanakan dengan lebih terancang dan tersusun dengan kerjasama kerajaan pusat dan negeri.

Ini penting agar punca-punca banjir dapat dikurangkan dan seterusnya bencana banjir dapat dicegah dalam jangka masa panjang.

Oleh itu, kerajaan wajar menggerakkan misi Malaysia bebas banjir dalam tempoh sepuluh tahun akan datang bagi menunjukkan kesungguhan kerajaan untuk menangani banjir.

Jika tidak, banjir akan sentiasa menjadi ‘acara tahunan’ negara dan rakyat terpaksa menghadapinya berulang kali tanpa penyelesaian yang tuntas.


Covid-19 Catat 48,252 Kes Aktif Pada Ahad

SERI KEMBANGAN – Sebanyak 2,720 kes baharu Covid-19 direkodkan pada Ahad dengan lima daripadanya adalah kes import.

Angka tersebut menjadikan jumlah keseluruhan kes positif di Malaysia sebanyak 4,651,651 kes sebagaimana menurut data Kementerian Kesihatan Malaysia (KKM) di portal CovidNow.

Manakala sebanyak tiga kes kematian baharu akibat Covid-19 dicatatkan dengan dua daripadanya melibatkan kes di luar fasiliti hospital atau brought-in-dead (BID).

Berikutan itu, ia menjadikan jumlah kematian dalam negara kini sebanyak 35,914 kes.

Dalam pada itu, kes aktif Covid-19 pula mencatatkan sebanyak 48,252 kes, dengan 96.6 peratus daripadanya atau 46,632 kes merupakan individu dikuarantin di rumah.

Seramai 24 pesakit pula berada di Pusat Kuarantin dan Rawatan Covid-19 (PKRC), manakala 1,542 pesakit Covid-19 ditempatkan di hospital dengan 54 pesakit dimasukkan ke unit rawatan rapi (ICU).

Daripada jumlah itu, seramai 32 pesakit memerlukan alat bantuan pernafasan, manakala 22 lagi memerlukan mesin ventilator.

Kes sembuh yang direkodkan pada Ahad ialah 4,012 kes menjadikan jumlah keseluruhan kes sembuh wabak tersebut sebanyak 4,567,485 kes.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Santuni anak yatim, taja hafiz Palestin

Sejak kempen Bulan Anak Yatim yang dilancarkan pada 2013, bantuan telah diagihkan melibatkan hampir 3,000 orang anak-anak yatim Palestin, Iraq, Syria, Filipina, Rohingya serta 75 buah keluarga asnaf.

Kempen pada tahun ini akan diteruskan dengan beberapa program yang disusun bertujuan bagi meraikan anak-anak yatim, penyumbang serta rakan kerjasama dan bakal penyumbang.

Antara aktiviti yang telah disusun sepanjang bulan ini adalah Program ‘Meet and Greet’ antara penaja dan anak yatim, kempen Orange4Orphan, Tajaan Komputer Peribadi kepada 20 organisasi anak yatim terpilih dan banyak lagi.

Dalam pada itu, sehingga tahun 2020, MyCARE telah mengagihkan bantuan kepada anak yatim dan keluarga asnaf berjumlah RM22,745,670.10.

Demi melihat lebih ramai anak-anak yatim tajaan rakyat Malaysia dapat merealisasikan impian, MyCARE sekali lagi mengajak pada dermawan untuk meneruskan sumbangan dan menyebarluaskan kempan Bulan Anak Yatim 2021 ini.

Para dermawan yang ingin memberikan sumbangan kepada anak yatim dan keluarga asnaf boleh menyalurkannya melalui akaun:

Humanitarian Care MalaysiaMaybank Islamic 5515 7500 4299Bank Islam: 1209 2010 0349 04CIMB: 8602 135 592

Sertakan rujukan sumbangan ‘Anak yatim’ atau #care4orphan atau #orange4orphan ATAU #care4asnaf. Hantarkan bukti pembayaran kepada MyCARE melalui e-mel account@mycare.org.my atau Whatsapp 013-7444760.

Untuk menaja anak yatim secara bulanan atau tahunan, borang dalam talian boleh didapati di pautan http://bit.ly/JomTaja. Untuk maklumat lanjut, hubungi Raimi Sayuti / Khadijah Said di talian 03-89412341 / 013-7444760.

Selain itu, MyCARE dengan kerjasama Muslim Professionals Forum (MPF) turut menganjurkan projek Adopt a Hafiz 2021 untuk tahun keempat bagi para dermawan menaja seramai 900 bakal hafiz dari Gaza dan Tebing Barat.

Dengan serendah RM50 bagi seorang pelajar hafiz, tajaan boleh disalurkan melalui pautan https://donate.mycare.org.my/c/aah atau akaun Humanitarian Care Malaysia Berhad (CIMB: 8602135592) dengan rujukan AAH2021. Sila Whatsapp/Telegram sumbangan anda ke wasap.my/60166366369 atau e-mel ke tajahafiz@mycare.org.my.


Pemergian Mantan Mufti NS: IKRAM Ucap Takziah

Pertubuhan IKRAM Malaysia (IKRAM) melahirkan rasa dukacita atas kehilangan mantan Mufti Negeri Sembilan, Almarhum Dato’ Sheikh Haji Mohd Murtadza Sheikh Hj Ahmad, 79, yang juga kekanda kepada Presiden IKRAM, Dr Haji Mohd Parid pada jam 3.08 petang hari Selasa, 14 Mac 2017.

IKRAM merakamkan ucapan takziah kepada isteri, anak-anak dan ahli keluarga almarhum atas pemergian tokoh ulama yang berjasa ini.

Almarhum dilahirkan pada 5 Mei 1937 dan mendapat pendidikan awal di Sekolah Dato’ Shahbandar, Rasah.

Beliau mendapat pendidikan agama di beberapa madrasah iaitu Madrasah Al-Khairiah, Singapura, Madrasah Al-Attas, Johor Bahru dan Madrasah Al-Mashoor, Pulau Pinang, kemudian melanjutkan pelajaran di Maahad al-Kaherah dan seterusnya Universiti Al-Azhar, Mesir.

Beliau pernah menjadi guru agama di Sekolah Agama Menengah Tinggi Bukit Merbah, Seremban, menjadi Qadhi Daerah Kuala Pilah dan Jempol, menjawat Ketua Penerangan Agama merangkap Imam Besar Negeri Sembilan, pemangku Qadhi Besar negeri dan seterusnya bertugas sebagai Mufti Negeri Sembilan pada tahun 1987 hingga 2008.

Almarhum telah dipilih sebagai Tokoh Maal Hijrah Negeri Sembilan pada tahun 2000 manakala pada 2011, beliau mendapat anugerah Tokoh Ulama sempena Sambutan 100 tahun Madrasah Al-Attas.

Antara jasa beliau ialah mewujudkan Enakmen Murtad pada 2004 dan Enakmen Kawalan Tarekat pada 2007 yang menjadikan Jabatan Mufti Negeri Sembilan sebagai negeri yang pertama mewujudkan kedua-dua enakmen ini yang turut menjadi contoh kepada negeri lain.

Almarhum meninggalkan seorang isteri, Datin Lily Mohd Sidek, 68 dan enam orang anak. Jenazah beliau disolatkan di Surau Kampung Pondok, Rasah dan akan dikebumikan di Makam Tuan Haji Said pada hari ini.

Dengan segala sumbangan dan jasa bakti Almarhum Dato’ Sheikh Haji Murtadza kepada umat, semoga roh almarhum dicucuri rahmat dan digolongkan dalam kalangan amilin dan solihin, insya-Allah.

Haji Zaid KamaruddinTimbalan PresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Zakir Naik: Kekalkan Keharmonian, Terus Berjiwa Besar

Pertubuhan IKRAM Malaysia (IKRAM) mengikuti dengan dekat perkembangan berkaitan Dr Zakir Naik yang dikatakan kini sedang bermastatutin di Malaysia serta kini berhadapan dengan saman sivil oleh 19 orang aktivis masyarakat.

Dr Zakir Naik adalah Presiden kepada Islamic Research Foundation (IRF) yang berpusat di Mumbai, India dan pengasas kepada saluran television “Peace TV” yang fokus kepada perbandingan agama (Comparative Religion) dengan jumlah penonton mencecah lebih 100 juta orang.

Dr Zakir berlatarbelakangkan seorang doktor perubatan, seorang sarjana dan pendakwah Islam yang terkenal dan dihormati di seluruh dunia Islam.

IKRAM berpandangan, tindakan bagi memohon untuk menghalau atau menghalang Dr Zakir Naik daripada memasuki Malaysia adalah bertentangan dengan hak asasi manusia dan prinsip kebebasan bersuara dan beragama. Tindakan ini juga boleh mencetuskan salah faham dan rasa tidak senang terutamanya dalam kalangan umat Islam.

IKRAM menyeru agar semua pihak berusaha mengekalkan keharmonian kaum dan agama, saling hormat menghormati dan mengelakkan sebarang salah faham dan ketegangan.

Sebarang salah faham harus diselesaikan melalui dialog dan perbincangan. IKRAM bersedia untuk berdialog dengan semua pihak bagi merungkai perkara ini dengan sebaik-baiknya.

Jika benar laporan yang mengatakan bahawa Dr Zakir Naik tidak dibenarkan pulang ke negaranya sendiri, IKRAM mengalu-alukan tindakan kerajaan Malaysia untuk mengizinkan beliau tinggal di sini.

Sebagai sebuah negara yang berjiwa besar yang telah memberi perlindungan kepada pelbagai bangsa dan agama, Malaysia harus terus mengekalkan sikap tersebut.

Dr Hj Mohd Parid Sheikh AhmadPresidenPertubuhan IKRAM Malaysia


Geng motosikal sokong kempen anti rasuah

Program yang turut disokong IKRAM Putrajaya dan Sinar Harian dengan kerjasama Suruhanjaya Pencegahan Rasuah Malaysia (SPRM) ini bakal diserikan dengan konvoi motosikal dari Pusat Komuniti IKRAM Putrajaya ke Ibu Pejabat SPRM.

Kempen ini bertujuan untuk meneguhkan kesedaran umum untuk bersama membina negara yang bebas rasuah serta mengikat kerjasama antara NGO dan agensi kerajaan dalam menyemat minda hidup tanpa rasuah.

Selain itu, ia dapat mendekati masyarakat secara organik melalui hobi dan aktiviti sukan serta membina sahsiah masyarakat dengan jati diri berintegriti serta bermaruah.

“Program Kempen Anti Rasuah ini adalah cetusan daripada kesedaran MIB untuk bersama membangunkan negara yang bebas daripada rasuah.”

“Melalui kapasitinya sebagai sebuah kelab permotoran, MIB yakin dapat mendekati masyarakat secara lebih organik dan berterusan,” kata Setiausaha Program, Mohd Kamal Ariffin Bunyamin.

Menurutnya, kempen ini akan menggunakan pendekatan yang santai kepada masyarakat melalui permotoran dan juga aktiviti sukan serta aktiviti outdoor yang lain seperti sukan berbasikal.

“Risalah akan diedarkan kepada masyarakat sambil menjalankan aktiviti sukan dan kempen ini juga akan memanfaatkan fasiliti media sosial serta saluran siaran langsung dan tertunda untuk menyampaikan maklumat pendidikan kepada kumpulan yang disasarkan.”

Diadakan di sekitar Putrajaya, antara program yang dirancang dalam kempen ‘Rasuah Busters Outreach’ ini ialah Pagi Ahad Tak Tidur (Berbasikal/Joging), Outreach Surau (Ceramah kesedaran oleh Asatizah IKRAM, SPRM), Outreach pelajar di IPT melalui Belia Harmoni, Outreach pelajar sekolah menengah melalui IKRAMTeens, Outreach Wanita bersama Wanita IKRAM Putrajaya dan Outreach Media melalui FB Live oleh IKRAM Putrajaya dengan kerjasama dengan SPRM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tamatkan Krisis, Kesan Kemanusiaan di Syria – UAE

Emiriah Arab Bersatu (UAE) menekankan keperluan mendesak untuk menamatkan krisis Syria dan kesan kemanusiaannya, yang memecahkan kebuntuan semasa dalam landasan politik dengan cara menyokong keselamatan dan kestabilan di Syria serta rantau itu.

Perkara itu disampaikan dalam satu kenyataan di hadapan Majlis Keselamatan Pertubuhan Bagsa-Bangsa Bersatu (PBB) oleh Timbalan Wakil Tetap UAE ke PBB, Muhammad Abu Shehab.

Beliau berkata, negara itu menegaskan bahawa krisis Syria telah berlaku sejak beberapa tahun lalu, lebih kompleks daripada isu-isu termasuk pelarian, orang terlantar, campur tangan asing, keganasan dan kejatuhan ekonomi.

“Manakala tahun ini, telah bertambah lebih banyak perkembangan yang membimbangkan, terutamanya di peringkat geopolitik.”

Negara itu menekankan kepentingan mengutamakan keperluan rakyat Syria lebih daripada semua pertimbangan.

“Terutamanya dengan pembaharuan segera mekanisme untuk menyampaikan bantuan kemanusiaan merentasi sempadan ke Syria, yang tidak sepatutnya dipolitikkan memandangkan sifat kemanusiaannya,” jelasnya.

Dalam kenyataannya, UAE juga menekankan keperluan untuk mematuhi dialog dan prinsip kejiranan yang baik dan keperluan untuk mengurangkan peningkatan ketenteraan di seluruh wilayah.

“Memandangkan perkembangan terkini di Syria, UAE menekankan pendiriannya menolak campur tangan asing dalam hal ehwal Syria demi memelihara kedaulatan, perpaduan dan integriti wilayah Syria.”

Negara itu menyatakan kekesalannya terhadap kebuntuan yang berterusan dalam landskap politik di Syria yang mana ia memerlukan usaha diplomatik dipergiatkan di pelbagai peringkat untuk menyokong penyelesaian damai.

Menurutnya, ia kekal sebagai satu-satunya cara untuk menamatkan krisis di  Syria dan menekankan keperluan untuk mencari jalan keluar dengan mengadakan semula mesyuarat Jawatankuasa Perlembagaan.

“Kami menghargai usaha Duta Khas untuk Syria, dan kami mengesahkan bahawa jawatankuasa ini pada masa ini adalah satu-satunya platform untuk mengadakan dialog nasional yang membina antara rakyat Syria di bawah kepimpinan dan pemilikan Syria,” tambah kenyataan itu.

Namun tegasnya, ia perlu dilakukan tanpa campur tangan luar dan meneutralkan kerumitan geopolitik, dengan tujuan untuk memajukan landasan perlembagaan, dan ia tidak sepatutnya termasuk perkara-perkara ini.

Bukan sahaja aspek logistik, tetapi ia mesti termasuk jangka masa yang jelas dan pelan yang dipersetujui untuk langkah seterusnya.

UAE turut merakamkan penghargaan kepada Pejabat Penyelarasan Hal Ehwal Kemanusiaan PBB atas usaha gigih mereka dalam bertindak segera kepada penularan kolera yang membimbangkan di Syria.

Ia perlu dengan melanjutkan pelan tindak balas kolera selama enam bulan memandangkan keperluan besar yang berterusan oleh gabenor Syria.

Selain itu, ia menekankan kepentingan menyampaikan bantuan kemanusiaan ke semua wilayah di Syria.

Dalam pada itu, kerajaan negeri mengalu-alukan penghantaran bantuan ke kawasan Ras al-Ain dan laluan konvoi kelapan ke barat laut Syria, malah mengharapkan jumlah bantuan kemanusiaan yang lebih besar berbanding konvoi sebelum ini.

“Kem-kem tersebut menyaksikan peningkatan dalam kes keganasan, terutamanya di kem al-Hol di timur laut Syria, di mana kes pembunuhan mencecah 42 kes pada tahun ini sahaja,” ujarnya.

Jelasnya lagi, ia termasuk pembunuhan kejam dua gadis di kem pada November, yang memerlukan usaha antarabangsa digandakan untuk memastikan perlindungan beribu-ribu wanita dan kanak-kanak yang berada di kem ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kakitangan IKRAM makin cakna kesihatan

“Syukur kempen i-Fit mula menampakkan kesan positif kepada kakitangan IKRAM untuk menjaga kesihatan terutamanya dalam aspek kuantiti pengambilan makanan dan pengurangan berat badan,” kata Sekretariat i-Fit, Cik Siti Nur Adibah Zulkafli.

Tambahnya, sebelum majlis penutup kempen i-Fit 2017, para kakitangan IKRAM disajikan dengan perkongsian contoh aktiviti senaman, gaya hidup sihat dan pemakanan efektif terutamanya bagi menurunkan berat badan oleh pengasas senaman Follow The Beat, En. Mohd Sufian Sulaiman.

“Ini penting supaya momentum penjagaan kesihatan dalam kakitangan IKRAM akan berterusan meskipun kempen i-Fit sudah tamat,” jelasnya.

Kempen ini telah berlangsung selama enam bulan bermula April hingga September lalu dengan pelbagai aktiviti diadakan antaranya ceramah kesihatan, pengurusan emosi, pertandingan pingpong, kempen derma darah dan kelas aerobik.

“Insya-Allah, saya optimis kempen sebegini akan diteruskan pada masa akan datang memandangkan kerjasama yang amat dalam baik kalangan urusetia dan kakitangan untuk menjayakannya,” kata Adibah.

Dalam majlis penutup kempen, beberapa kakitangan berjaya membuat perubahan ke arah BMI ideal dalam konteks pengurangan berat badan, yang dimenangi Cik Nur Syazwani Ab. Wahid manakala Anugerah Khas i-Fit diraih En. Mohd. Syariffudin Abu Kassim.

Bagi pertandingan pingpong, Timbalan Presiden IKRAM, Hj. Zaid Kamaruddin menjuarai kategori lelaki manakala Eksekutif Wanita, Cik Nik Khatijah Nik Mud mengungguli kategori wanita.

Hadiah disampaikan oleh Setiausaha Agung IKRAM, Hj. Nahar Md. Nor yang turut menyampaikan ucapan penutup.

Tahniah kepada pihak urusetia yang berjaya menjalankan kempen i-Fit 2017 buat julung kalinya bagi memastikan para kakitangan IKRAM sentiasa cergas dan cerdas dalam menguruskan perjuangan.


Jiran yang disayangi Tuhan

Diakui bahawa manusia tidak boleh hidup tanpa ada insan lain di sampingnya. Hidup akan terasa suram, tiada kawan tempat untuk berkongsi cerita dan mendengar pendapat.

Dulu pun Allah menciptakan hawa untuk menemani Nabi Adam. Maka peri pentingnya kehadiran insan lain dalam mengisi ruang kehidupan kita sehari-hari.

Jiran, apa yang boleh kita fahami dengan perkataan yang satu ini? Jiran adalah orang-orang yang tinggal bersebelahan dengan rumah kita, tidak kira depan belakang, kiri mahupun kanan.

Ia boleh juga diistilahkan sebagai orang-orang bersebelahan kampung dengan kita atau ia boleh meliputi skop yang lebih besar iaitu orang-orang yang bersebelahan dengan negara kita.

Rasulullah SAW mengatakan bahawa jiran juga bermaksud mereka yang tinggal 40 buah rumah setiap penjuru yang mengelilingi rumah kita. Ini disebutkan dalam sebuah hadis riwayat Imam Abu Daud.

Dalam agama Islam, jiran merupakan insan yang mesti dimuliakan dan dijaga hak-haknya.

Dalam berjiran tetangga, kita tidak boleh mementingkan diri sendiri atau mengurus hal ehwal sendiri tanpa sedikit pun mengambil tahu tentang keadaan jiran kita. Perangai seperti ini amat ditegah oleh Allah, apatah lagi kalau sampai menyakiti fizikal mahupun mental jiran.

Akhir-akhir ini, saya selalu membaca pelbagai macam kisah kejiranan yang tingkah lakunya kurang baik. Ada jiran yang lisannya suka mengadu domba. Ada yang riak mukanya begitu masam dan sombong apabila berpapasan dengan jiran setaman atau sekampung.

Ada pula yang sengaja membuat kebisingan atau ketidakselesaan supaya jiran lain terasa hati. Allahul musta’an. Apakah faedah yang kita perolehi dengan perbuatan sedemikian? Padahal Allah memperingatkan kita dalam firman-Nya.

“Dan hendaklah kamu beribadah kepada Allah dan janganlah kamu sekutukan Dia dengan sesuatu apapun. Dan hendaklah kamu berbuat baik kepada kedua-dua ibu bapa, kaum kerabat, anak-anak yatim, orang-orang miskin, JIRAN TETANGGA YANG JAUH DAN JIRAN TETANGGA YANG DEKAT, rakan sejawat, orang musafir yang terlantar dan juga hamba yang kamu miliki. Sesungguhnya Allah tidak suka kepada orang-orang yang sombong.” (Surah an-Nisaa’: 36)

Nampak tidak betapa Allah memuliakan jiran tetangga sehingga Dia menggabungkannya dengan ayat berbuat baik kepada ibu bapa dalam al-Quran. Malah melayan jiran dengan baik adalah bukti kita beriman kepada Allah. Mungkin ramai yang tidak menyedari akan hal tersebut.

“Sesiapa yang beriman dengan Allah dan hari akhirat, maka hendaklah dia berbuat baik kepada jirannya.” (HR Muslim)

Malaikat  Jibril pula selalu berwasiat kepada baginda SAW agar berlaku baik kepada jiran sehinggakan baginda menyangka seolah-olah jiran itu akan mewarisi harta. Ini dikisahkan dalam kitab Sahih Bukhari.

Jadi, sekiranya kita mengaku sebagai orang yang beriman kepada Allah dan Rasulullah, pasti kita akan mengikuti apa yang diperintahkan berkenaan dengan jiran tetangga kita.

Bagaimana mahu mendapat jiran yang baik? Kita mulai dengan diri sendiri dahulu. Mari menjadi seorang jiran yang disayangi Tuhan. Dengan berperilaku yang baik, insya-Allah orang lain yang ada di sekeliling rumah kita pun akan mengikuti jejak langkah kita.

1. Ketika keluar rumah, kita ternampak jiran, lakarlah senyuman di bibir kita. Tegur jiran kita itu walaupun dengan kata-kata yang ringkas. Kalau sempat bersembang, berbuallah tentang perkara yang bermanfaat. Elakkan bergosip! Kita mahu mendapat pahala, bukan menambah dosa.

2. Jika kita sedang masak, sisihkan sedikit makanan untuk diberi pada jiran. Masakan itu tidak semestinya kena mewah baru kita hendak memberi, tapi apa saja yang kita masak walaupun sederhana, usahakan memberi pada jiran untuk mereka jamah.

Kita tidak tahu barangkali jiran sudah tercium dan terliur dengan bau masakan kita, atau mungkin jiran itu belum masak dan sedang berlapar.

Nabi SAW bersabda, “Tidak termasuk orang Mukmin, orang yang kenyang sementara tetangganya kelaparan.” (HR Imam Thabrani)

3. Jangan membuat kebisingan. Sekiranya kita mahu bertukang untuk memperbaiki rumah dan seumpamanya, lakukan pada waktu-waktu di mana jiran yang lain dalam keadaan bersantai, bukan waktu orang tidur.

Apatah lagi bagi mereka yang mempunyai bayi, maka kebisingan yang dilakukan akan mengganggu kualiti tidur si bayi. Sebaiknya kerjakan aktiviti tersebut pada waktu pagi atau petang.

4. Membawa buah tangan apabila kita baru sahaja lepas bercuti ke luar daerah.

5. Mendengarkan keluhan jiran yang mempunyai masalah, seterusnya memberikan pendapat yang munasabah dalam permasalahannya tersebut.

6. Jika kita sedang memelihara haiwan, pastikan ia tidak mengotori kawasan jiran kita dan tidak menyebarkan bau busuk yang mengganggu keselesaan jiran.

Andai perkara ini berlaku, segera meminta maaf dengan jiran. Insya-Allah, hati jiran akan rasa sejuk dan malah akan berbagi tip untuk anda dalam memelihara haiwan jinak dengan baik.

Demikianlah sekian tip bagi kita semua agar bagaimana membentuk peribadi yang elok dalam bergaul dengan jiran tetangga sehari-hari.

Jangan sesekali kita menempah neraka dengan menjadi jiran yang suka mengadu domba, mengumpat untuk menyakiti hati jiran yang lain, nanti sia-sia segala amalan solat, puasa dan sedekah kita.

Jika lisan tidak dijaga, suka melukai perasaan orang lain, maka syurga tidak layak untuk kita.

“Tidak akan masuk syurga, orang yang membuat jirannya tidak merasa aman daripada gangguannya.” (HR Muslim)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rang Undang-undang ganti ISA: Pendirian IKRAM

Namun IKRAM kesal dengan kelulusan rang undang-undang baru Akta Kesalahan Keselamatan (Langkah-langkah Khas) 2012 yang dikatakan lebih baik daripada ISA. IKRAM juga kesal dengan kegagalan pihak Kerajaan mengadakan ruang rundingan awam yang munasabah sebelum rang undang-undang tersebut dibentangkan dan diluluskan di Parlimen.

Walaupun terdapat beberapa penambahbaikan yang telah dilakukan seperti tempoh penahanan 60 hari dipendekkan kepada 28 hari namun ternyata melalui bantahan yang dibuat oleh pelbagai pihak, khususnya oleh Gerakan Mansuhkan ISA (GMI), Badan-badan Bukan Kerajaan dan Pakatan Rakyat, ternyata masih terdapat beberapa masalah besar berhubung akta baru berkenaan.

Antaranya ialah kuasa tahan tanpa bicara 28 hari kepada polis, kesamaran tafsiran kesalahan keselamatan, peruntukan ikat jamin yang tidak dibenarkan, penahanan yang boleh terus dilakukan sehingga semua prosedur rayuan selesai dan penggunaan peranti pengawasan elektronik yang bercanggah dengan hak kebebasan bergerak dan privasi.

IKRAM berpendapat soal memelihara keselamatan dan menangkis ancaman keganasan kepada negara adalah penting namun ia tidak sama sekali boleh membenarkan apa sahaja tindakan termasuk penyalahgunaan kuasa, penyeksaan dan kezaliman, apatah lagi yang bercanggah dengan prinsip keadilan yang dituntut oleh Islam.

Kaedah fiqh menyatakan bahawa sesuatu mudarat tidak boleh diatasi dengan suatu mudarat yang lain. Malah, IKRAM menentang mana-mana akta yang membuka pintu kezaliman dalam semua keadaan pada setiap masa. Amatlah nyata berlakunya banyak pelanggaran berkenaan dalam ISA jika diteliti testimoni, dokumentasi, laporan dan pendedahan yang telah dibuat oleh bekas tahanan ISA dan ahli keluarga mereka. Akta baru ini memberi ruang kepada pelanggaran-pelanggaran tersebut untuk berulang.

Dr. Mohd Parid Sheikh Haji Ahmad


Gejala  Burnout Pada Ibu Bapa – Punca & Cara Atasi

Menjadi ibu bapa hari ini bukan suatu yang mudah. Sudah menjadi lumrah kebanyakan keluarga, kedua-dua suami isteri perlu keluar bekerja dek kerana kos sara hidup yang tinggi, tambahan pula bagi yang menetap di bandar-bandar besar.

Keluar awal pagi dan pulang lewat petang sudah menjadi kebiasaan.

Bagi isteri yang bekerja, seusai tamat waktu pejabat, tidak menjamin apabila tiba di rumah, mereka dapat merehatkan badan melepaskan lelah.

Masih ada tanggungjawab yang perlu dilangsaikan. Ada anak-anak yang menuntut perhatian. Ada hak-hak rumah tangga yang masih perlu dibereskan, begitu juga dengan suami.

Akibatnya, hari ini kita mendengar banyak rungutan seperti, “Aku bukanlah ibu yang baik kepada anak-anakku.”

Apabila anda mendengar ungkapan-ungkapan yang seumpama ini keluar daripada mulut orang sekeliling anda, jangan terus menghukum mereka.

Mereka bukan tidak bersyukur atau menyesali takdir, namun ada perkara lain yang sedang mereka alami. Inilah yang dinamakan gejala ‘parental burnout’.

Seorang pakar psikiatri, Dr Rozanizam Zakaria pernah ditemu bual oleh sebuah stesen radio dan dilaporkan juga dalam Harian Metro pada 2021 ada menyatakan bahawa ‘burnout’ dalam terma psikologi merujuk kepada keadaan kelelahan fizikal, mental dan emosi yang berlaku kepada individu akibat pendedahan kepada tekanan yang berpanjangan.

Manakala ‘parental burnout’ pula merujuk kepada sindrom di mana ibu bapa mula menghadapi tekanan (stres) dan hilang keyakinan diri untuk menjalankan peranan sebagai ibu bapa. [1]

Bagi mereka yang menghadapi ‘burnout’ di tempat kerja, mungkin boleh mengambil tindakan yang drastik dengan berhenti kerja atau mengambil cuti tanpa gaji untuk beberapa ketika.

Namun, bagi mereka yang mengalami ‘parental burnout’, mereka berada dalam situasi yang lebih parah. Ungkapan seperti ‘Rumahku Syurgaku’ tidak lagi bermakna kepada mereka.

Perkara ini dilihat lebih parah sewaktu perintah kawalan pergerakan (PKP) berlaku kerana ibu bapa perlu bekerja di rumah dan dalam masa yang sama masih perlu untuk memantau tugasan-tugasan serta kelas anak-anak.

Menurut pakar, perkara ini boleh berlaku dalam tiga dimensi iaitu mereka merasa sangat penat dan lelah untuk melaksanakan tanggungjawab atau tugas sebagai ibu bapa.

Ada juga dalam kalangan ibu bapa yang berasa jauh daripada anak-anak secara emosi dan tugas-tugas mereka sebagai ibu bapa tidak lagi efektif.

Jika tidak ditangani dengan baik, ini bakal menjadi bibit-bibit keretakan dalam rumah tangga dan juga bakal membuka ruang kepada penderaan serta pengabaian kepada anak-anak.

Ibu bapa adalah dunia kepada anak-anak, jika ibu bapa mula merasa tidak lagi gembira menjalankan tugas sebagai ibu bapa, maka kesannya tidak sahaja terhenti kepada kedua-dua ibu bapa, malah akan mengganggu juga tumbesaran anak-anak serta emosi mereka. Ini akan terbawa-bawa sehingga mereka dewasa kelak.

Ibu dan bapa, kedua-duanya berisiko mengalami sindrom ini, namun ibu lebih besar risiko untuk menghadapinya. Ini kerana sifat ibu itu sendiri yang sering kali mengutamakan keperluan orang lain terutamanya anak-anak dan suami.

Perkara ini tidak hanya terjadi kepada para ibu yang bekerja, malah ibu yang menjadi suri rumah juga terdedah kepada risiko ini.

Ini kerana, ibu-ibu yang bekerja terpaksa mengimbangi masa untuk melaksanakan kedua-dua tugasnya sama ada di pejabat mahupun di rumah dengan sebaiknya.

Manakala ibu suri rumah pula berasa mereka melaksanakan rutin yang sama, tiada kawan-kawan yang dapat diluahkan apa yang mereka rasa dan kurangnya penghargaan daripada orang sekeliling terutamanya suami membuatkan mereka merasa tidak dihargai.

‘Parental burnout’ boleh dikesan apabila seseorang itu mula rasa penat yang tidak berkesudahan serta mudah merasa marah walaupun hanya dengan sesuatu perkara yang kecil.

Ia juga merasakan anak-anak dengan sengaja membuat perangai hanya untuk menguji atau menjengkelkan.

Walaupun sebenarnya kita sedia maklum, kestabilan emosi ibu bapa itu sangat mempengaruhi emosi anak-anak. Namun apabila berlaku perkara ini, ibu bapa tidak lagi dapat berfikir secara rasional.

Perkara ini juga boleh dikesan apabila perbualan dengan orang lain hanya berkisar tentang anak sahaja dan buntu untuk memulakan perbualan selain daripada topik tersebut.

Selain daripada itu, sering merasa bosan dengan kehidupan namun tidak tahu apa yang hendak dilakukan pada masa senggang serta selalu mengeluh tanpa sebab juga merupakan tanda-tanda anda mengalami ‘parental burnout’.

Banyak lagi kesan-kesan lain yang mungkin dirasai mengikut situasi dan personaliti masing-masing.

Perkara ini bukan mudah untuk diatasi jika kedua-dua ibu bapa tidak tahu apakah puncanya. Namun jika dibiarkan, ia akan membarah dalam rumah tangga yang mungkin membuka kepada penderaan kepada anak-anak pula.

Dalam situasi lebih parah, ia mungkin juga membuka kepada pintu pengambilan dadah dan perceraian.

Bermula dengan diri sendiri dan pasangan, cuba untuk terima kekurangan masing-masing serta anak-anak. Tiada siapa di dunia ini yang sempurna dan elak membanding-bandingkan situasi keluarga kita dengan keluarga orang lain.

Elakkan juga meletakkan harapan yang terlalu tinggi kepada anak-anak. Ini bukan memotivasikan mereka, malah memberi tekanan serta merenggangkan hubungan antara ibu bapa dan anak-anak.

Mereka perlu saling menerima kelebihan dan kekurangan seadanya. Tampung kelemahan dengan menonjolkan kelebihan mereka. Fokus kepada kelebihan, itu adalah lebih baik.

Selain itu, dapatkan sokongan dan bantuan daripada orang sekeliling. Agihkan tugasan rumah antara suami isteri secara saksama dan berikan juga tugasan kepada anak-anak jika mereka sudah mencapai usia yang sepatutnya.

Jika perlu dan berkemampuan, jangan rasa bersalah untuk menggajikan pembantu rumah sama ada separuh masa atau sepenuh masa bagi membantu pengurusan kerja di rumah.

Mungkin juga sesekali boleh ambil masa untuk keluar berdua hanya dengan pasangan, membuat janji temu dengan sahabat baik masing-masing atau hanya ambil masa untuk keluar berjalan-jalan ke tempat-tempat yang disukai sebagai penghargaan kepada diri sendiri.

Namun jika semua ini tidak membuahkan hasil, maka carilah pertolongan daripada pakar. Berjumpalah dengan pakar kerana pastinya mereka sedia mendengar segala permasalahan kita tanpa prejudis kerana kesejahteraan emosi kedua-dua ibu bapa saling berkait rapat dengan keseimbangan tumbesaran anak-anak.

Barangkali, kesannya tidak kita nampak hari ini, namun ia akan sedikit-sedikit terserlah apabila mereka semakin dewasa. Biarlah kita bersusah-susah sekarang daripada kita menyesal pada kemudian hari.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wajarkah Speaker ditukar?

Tindakan Perdana Menteri, Tan Sri Muhyiddin Yassin membawa usul untuk menamatkan khidmat Yang di-Pertua Dewan Rakyat, Tan Sri Dato’ Mohamad Ariff Bin Md Yusof dan Timbalannya, Nga Kor Ming mengundang reaksi bercampur-campur.

Usul ini telah mendapat bantahan Majlis Setiausaha Pakatan Harapan dan beberapa NGO.

Menurut PH, Tan Sri Yang di-Pertua telah bersara daripada politik kepartian sejurus memegang jawatan pasca PRU14 dan telah memainkan peranan yang amat mustahak dalam merakyatkan Parlimen di samping memulihkan kepercayaan umum terhadap institusi terpenting demokrasi di Malaysia.

“Dari pembentukan Jawatankuasa-Jawatankuasa Pilihan Khas Parlimen yang baharu, mewujudkan Kumpulan Rentas Parti (All-Party Parliamentary Group) yang merapatkan hubungan di antara Ahli-Ahli Parlimen dan masyarakat sivil serta pelbagai penambahbaikan perjalanan sidang Parlimen yang lain.”

Melalui usaha-usaha tersebut, mereka percaya Tan Sri Yang di-Pertua telah membuktikan bahawa usaha reformasi institusi yang bermula pasca PRU14 telah mula membuahkan hasil dan wajib diteruskan.

Bagi pensyarah undang-undang, Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood, usul untuk menamatkan khidmat Speaker dan Timbalannya tidak bertentangan dengan perlembagaan.

Begitu juga pensyarah kanan, Fakulti Undang-undang Universiti Kebangsaan Malaysia (UKM), Prof Dr Faridah Jalil mengakui usul berkenaan sejajar dengan perlembagaan kerana perdana menteri juga seorang ahli parlimen yang berhak mengemukakan usul di Dewan Rakyat.

Menerusi portal rasmi Parlimen Malaysia menyatakan, Yang di-Pertua Dewan Rakyat dipilih dalam kalangan ahli-ahli Dewan Rakyat ataupun bukan dalam kalangan ahli-ahli Dewan Rakyat yang mempunyai kelayakan untuk dipilih menjadi Yang di-Pertua Dewan Rakyat.

Secara amnya, terdapat tiga fungsi Yang di-Pertua Dewan Rakyat iaitu:

1. Bertanggungjawab mengawasi perjalanan mesyuarat supaya berjalan dengan lancar.

2. Memastikan perbahasan mematuhi Peraturan-peraturan Majlis Mesyuarat Dewan Rakyat.

3. Membuat keputusan dan tafsiran mengenai Peraturan-peraturan Mesyuarat sekiranya berlaku pertikaian.

Yang di-Pertua Dewan Rakyat boleh melepaskan jawatannya dan hendaklah mengosongkan jawatan tersebut sekiranya:

1. Dewan Rakyat mula bersidang selepas pilihan raya umum, berhenti menjadi ahli Dewan Rakyat jika beliau ahli Dewan yang dipilih.

2. Jika pada bila-bila masa Dewan Rakyat membuat ketetapan untuk Yang di-Pertua mengosongkan jawatan tersebut.

Oleh itu, pengosongan jawatan Speaker dan Timbalan Speaker pada bila-bila masa Dewan Rakyat membuat ketetapan ini selari dengan Perlembagaan Persekutuan Perkara 57 (2)(c) dan 57 (2a)(b).

Bertugas sejak 16 Julai 2018, Tan Sri Ariff mengesahkan telah menerima usul mencadangkan supaya khidmat beliau sebagai Speaker dan Nga Kor Ming sebagai Timbalan Speaker ditamatkan.

Menurut beliau, kedua-dua usul itu diterima mengikut amalan biasa dan selari dengan Peraturan Majlis Mesyuarat serta tanpa berat sebelah.

“Terpulanglah kepada Dewan untuk memutuskannya mengikut lunas-lunas perlembagaan. Saya tiada masalah secara peribadi selagi proses demokrasi dan Perlembagaan dipatuhi,” jelas beliau.

Respons beliau amat ringkas dan padat, namun ia sudah cukup menjawab pelbagai persoalan tentang usul pengosongan jawatan tersebut walau apa pun sebabnya.

Melihat pelbagai usaha yang dilakukan untuk reformasi parlimen, Speaker dan timbalannya wajar dikekalkan. Namun, ia bergantung pada sesi pembukaan persidangan parlimen pada 13 Julai nanti.

Apa jua keputusannya nanti, usaha-usaha penambahbaikan dan reformasi perjalanan parlimen wajar diteruskan walaupun bertukar Yang di-Pertuanya.

Sumber: Malaysiakini | Parlimen Malaysia | Perlembagaan Persekutuan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 2,000 meriahkan Jamuan Raya Harmoni

“Kami amat merasa bangga dan seronok dengan kehadiran pelbagai bangsa di perayaan Raya Harmoni ini,” kata Imam Besar masjid, Tn Hj Zakaria bin Isa yang merasmikan sambutan dan turut mengucapkan tahniah kepada para penggerak yang bertungkus-lumus menjayakannya.

Ucapan perasmian dan antara tetamu yang hadir

Majlis tersebut sememangnya memberikan peluang untuk mengeratkan hubungan siraturahim bukan sahaja sesama umat Islam tetapi juga dalam kalangan masyarakat majmuk yang sama-sama hadir untuk meraikannya.

Jamuan Raya Harmoni 2017 merupakan usahasama yang pertama anjuran bersama tiga gabungan organisasi Islam di Malaysia iaitu Protem Gabungan Dakwah Malaysia (GDM), Allied Committee of Islamic NGOs (ACCIN) dan Gabungan Ahli Sunnah Malaysia (GASMA) dengan kerjasama 12 NGO gabungan.

NGO-NGO tersebut ialah Hidayah Centre Foundation, World Assembly of Muslim Youth (WAMY) Malaysia, Malaysian Chinese Muslim Association (MACMA), Pertubuhan IKRAM Malaysia, Belia Harmoni Malaysia, Wanita 1 Malaysia, IKRAM MUSLEH, Persatuan Iqra Malaysia (PIM), Protem Pertubuhan KDRMS Muslim SeMalaysia, International Islamic Propagation Society (IPSI), Saba Islamic Media (SIM) dan Pertubuhan Peguam Muslim Malaysia (PPMM).

“Sambutan anjuran bersama ini melambangkan kesatuan di kalangan NGO Muslim,” kata Hj Nicholas Sylvester, Pengerusi GDM dalam ucapan beliau.

“Ini merupakan satu usaha permulaan dan kami mengharapkan majlis serupa ini akan menggabungkan lebih banyak NGO-NGO Muslim di masa hadapan,” sambung beliau.

Dalam ucapan tetamu khas yang diundang, Syeikh Hussain Yee, beliau mengingatkan umat Islam tentang konsep ‘Kongsi Masjid’ di mana masjid itu seharusnya memainkan peranan yang besar sebagai suatu tempat untuk menyatukan umat kerana agama Islam itu bukanlah kepunyaan satu bangsa tetapi adalah untuk semua kaum.

Tetamu-tetamu daripada Sincere Care Home dan Dato’ Mohd Chan menyampaikan duit raya kepada anak-anak yatim Madarasah Hashimiah

“Allah telah mengutuskan Nabi Muhammad sebagai rahmatan lil ‘alamin kerana Islam adalah agama yang membawa rahmat dan kesejahteraan bagi seluruh alam semesta,” ujar beliau.

“Dengan ini, adalah menjadi tanggungjawab kepada semua umat Islam untuk menjadi umat contoh yang mencerminkan keindahan agama Islam,” sambung beliau.

Turut hadir menyerikan majlis dan menyampaikan beberapa kata-kata aluan Pengerusi ACCIN, Ir Mohd Jamaluddin bin Shamsuddin dan Timbalan Pengerusi GASMA, Ustaz Ahmad Fazrin bin Yahaya.

Majlis ini juga telah meraikan mereka-mereka yang kurang bernasib baik dalam kalangan Muslim dan non-Muslim antaranya anak-anak yatim Madarasah Hashimiah dan Persatuan Kebajikan Rumah Jalinan Kasih Anak Yatim/Miskin Selangor, orang-orang tua Sincere Care Home (Kajang) serta saudara baru daripada Pertubuhan Momogun Muslim se-Malaysia.

Pelbagai jenis juadah tradisional Melayu dan juga masakan Cina Muslim yang ditaja oleh Dato’ Mohd Chan daripada Restoran Mohd Chan telah dihidangkan di majlis tersebut.

Di samping itu, beberapa aktiviti seperti booth pameran NGO Muslim dan program “Masjid Tour” turut diadakan sebagai usaha membuka minda dan hati masyarakat majmuk melihat keindahan Islam dengan lebih dekat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kreativiti rakyat Malaysia sokong Palestin

SERI KEMBANGAN – Perjuangan membela Palestin bukan perjuangan umat Islam sahaja, kerana ia adalah isu kemanusiaan yang menyentuh nilai manusiawi semua, kata Naib Presiden IKRAM, Hj Shahrul Aman Mohd Saari.

Beliau berkata demikian dalam ucapan mewakili Presiden IKRAM pada majlis ‘Malam Palestin Di Hati’ secara maya anjuran Pertubuhan IKRAM Malaysia dengan kerjasama MyCARE, Rose2Rose, IKRAM Musleh, KRS Musleh dan IKRAM Academia pada Ahad.

Majlis maya itu turut mendapat kerjasama Kesatuan Ulama Muslimin Sedunia (Malaysia), BDS Malaysia, Persatuan Belia Harmoni dan International Development & Politics IKRAM UK & Eire (IDP).

“Semua orang yang mempunyai hati perlu mengambil cakna dan bertindak apabila melihat musibah dan kebobrokan terhadap sesuatu kaum, bangsa itu berlaku dalam keadaan begitu melampau sekali,” tegasnya.

Menurutnya, sepanjang Kempen Palestin Di Hati yang dianjurkan, beliau melihat ramai yang melakukan aktiviti, memberikan sumbangan dari segi masa, tenaga, dukungan dan sebagainya dengan cara yang kreatif sekali, yang dirasakan sangat penting untuk membantu rakyat di sana.

“Walaupun dalam keadaan darurat, walaupun dalam keadaan PKP, alhamdulillah rakyat Malaysia, ahli IKRAM dan rakan-rakan NGO yang lain tidak menjadikan ini sebagai alasan untuk tidak membuat apa-apa,” ujarnya.

Tambahnya, IKRAM sendiri telah menggerakkan sekurang-kurangnya 25 pasukan khas untuk kempen Palestin Di Hati yang berlangsung selama sebulan.

“Walaupun berlaku gencatan senjata pada 21 Mei 2021, akan tetapi kita harus sedar bahawa telah ramai yang terkorban (230 orang)termasuk wanita dan kanak-kanak, lebih 14,000 rumah telah rosak ataupun dimusnahkan, 120,000 orang yang telah terpaksa meninggalkan rumah masing-masing dan senarainya bersambung-sambung.”

Shahrul Aman yang juga Pengarah Kempen menyeru kepada semua ahli IKRAM, rakan-rakan dan seluruh rakyat Malaysia untuk memainkan peranan dan meneruskan usaha untuk membantu dan membebaskan Palestin.

“Perbualan nasional, perbualan global berkenaan Palestin, pendedahan berkenaan Palestin tidak boleh berhenti.”

Selain mengumpul sumbangan untuk Palestin lebih RM5.5 juta melalui MyCARE sepanjang kempen, banyak aktiviti yang digerakkan antaranya ceramah, forum, senamrobik, Global Ride to Palestine, Skipping for Palestine, Misi DTIYS 5000 IKRAMTeens, Virtual Run, pertandingan, kolaj plakad Palestin dan sebagainya.

Menurut beliau, pihak penganjur menerima sambutan yang amat baik oleh pelbagai pihak daripada ahli IKRAM, tadika, sekolah, universiti termasuk orang ramai dalam kempen kolaj bersama plakad Palestin.

“Memang sangat banyak, sangat mengkagumkan. Jika diikut dari segi penyertaan yang kami terima, saya kira sudah sampai 10,000 atau lebih (kolaj).”

Majlis itu turut diserikan dengan ucapan wirawati Women’s Boat to Gaza, Dr Fauziah Mohd Hasan, perkongsian tiga wakil Palestin iaitu Dr Ziad Shehada, Dr Said al-Ghoura dan Abeer Barakat serta Teo Ann Siang dan Krishna Kumar yang mewakili komuniti Cina dan India.

Menurut Dr Ziad yang juga Pengurus Besar MyCARE Gaza, ketika perang berlaku, banyak bangunan roboh di sekitar rumahnya akibat dibom yang menyebabkan beliau terpaksa membawa keluarganya ke kawasan lain apabila keluar bekerja.

Tambahnya, perkara terburuk yang beliau hadapi semasa perang adalah ketika melihat ambulans di Hospital Asy-Syifa’ dipenuhi dengan darah.

“Saya banyak menangis dan kadang-kadang merasa kecewa, tetapi alhamdulillah Allah memberi kita kekuatan. Keadaan masih sukar di Gaza,” ujarnya.

Tambahnya, MyCARE melakukan tugas dengan baik semasa perang dan sedang mengusahakan banyak projek dalam pelbagai aspek di bawah Dana Kecemasan.

“Sekarang kami di MyCARE mempunyai projek untuk membantu sektor kesihatan dengan bekerjasama Kementerian Kesihatan di Gaza.”

“Kami mengagihkan wang tunai (dan bantuan) kepada orang-orang yang cedera dan yang rumah mereka musnah sebahagian atau keseluruhannya,” tambahnya, selain bersiap sedia dengan konvoi mengedarkan makanan untuk semua yang terjejas akibat perang.

Katanya, MyCARE berfungsi di mana-mana di seluruh Gaza dalam kategori bantuan yang berbeza sehingga ramai rakyat Palestin dapat merasakan sumbangan dan bantuan rakyat Malaysia.

“Akhirnya kami memerlukan doa anda, memerlukan sumbangan anda, memerlukan anda untuk meningkatkan keceriaan di kalangan masyarakat Palestin,” ujarnya.

Malam Palestin Di Hati yang dihoskan oleh Anwar Afiq diakhiri dengan montaj kempen dan video terima kasih Palestin kepada Malaysia dalam bentuk ukiran pasir di Pantai Gaza (https://fb.watch/6g0bjBym0u/).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Elak pemikiran liberal dalam debat pelajar

“Kedua-dua tajuk yang diberikan telah menghina kemuliaan kitab suci al-Quran dan keunggulan syariat Islam,” kata Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor.

b) Given the ability to rewrite the Quran, this House, as moderate Islamic scholars, would republish a new version of Quran with contents vulnerable to to radical misinterpretation removed.

c) A solid irrefutable evidence was found which proves that being homosexual is not a sin in Islam. There is no direct commandment from God regarding this, and it is instead a law decreed thousands of years ago from ijtima whose judgements were clouded by inherent homophobia. This House would not disclose this evidence.

Menurut Ustaz Megat Mohamed Amin, tajuk (b) memberi keraguan ketara ke atas kesucian ayat-ayat al-Quran sebagai kalamullah dan menyamakan ayat-ayat al-Quran dengan penulisan manusia.

“Sesungguhnya al-Quran adalah kalamullah, Rabbulalamin (berdasarkan surah as-Sajdah ayat 2 dan surah al-Israa’ ayat 106),” tegasnya.

Manakala tajuk (c) pula memberi keraguan ketara mengenai kejelasan hukum pengharaman homoseksualiti dalam syariat Islam.

“Kerana hakikatnya homoseksualiti adalah penyimpangan seks dan perbuatan keji yang dapat merosak akal fikiran dan akhlak manusia serta perbuatan homoseksualiti adalah diharamkan dalam Islam.”

Tambahnya, IKRAM MUSLEH menegaskan bahawa pihak penganjur program iaitu SDAR sewajibnya mengambil tanggungjawab penuh atas kesalahan besar ini dan mereka wajib memohon maaf dengan penuh penyesalan. IKRAM MUSLEH juga memohon agar tajuk bernuansa liberal seperti itu dihindarkan pada masa akan datang.

“Kami menyeru semua pihak khususnya mereka yang bertanggungjawab dalam dunia pendidikan, agar memastikan agama Islam tidak dipersenda dan isu-isu sensitif tidak disentuh dalam program begini.”

Sebelumnya, Pertubuhan IKRAM Malaysia (IKRAM) turut membantah sekeras-kerasnya tajuk debat ini dan mendesak Kementerian Pendidikan Malaysia (KPM) mengambil tindakan sewajarnya kepada pihak yang telah melanggar tatacara penetapan tajuk yang telah digariskan KPM serta tidak bertoleransi dengan isu-isu yang menyentuh akidah umat Islam.


Banyak bongkah ais pecah, pemanasan global serius

SERI KEMBANGAN – Ikon Ratu Kutub Negara, Dr Sharifah Mazlina Syed Abdul Kadir telah menzahirkan rasa teruja berikutan banyak kali masuk ke kutub Antartika, pada sidang media dan menyambut balik Misi Pelayaran Climate Force 2041 (CF2041).

Beliau melihat dengan mata kepala sendiri banyak bongkah-bongkah ais yang sudah pecah, hancur dan sangat mengerikan.

“Ini yang saya nak kongsi kepada rakyat Malaysia supaya sedar pemanasan global sudah semakin serius. Malah sehari sebelum sampai ke persisiran Antartika itu kami sudah nampak bongkah hanyut ke lautan besar.”

Beliau menegaskan, ini bukan perkara kecil yang boleh dianggap main-main dan ia perkara serius lebih-lebih lagi Malaysia sudah mengalami musim monsun yang lari daripada kebiasaan seperti banjir dan sebagainya.

Berikutan itu, All Women Empowerment to Accelerate (AWETA) telah melancarkan Malaysia Climate Change Ranger Club susulan peningkatan pemanasan global di Antartika di Lapangan Terbang Antarabangsa Kuala Lumpur (KLIA) pada Ahad.

“Rakyat Malaysia perlu pandang serius dengan perubahan cuaca dan hari ini juga secara eksklusif, saya mengumumkan Malaysia Climate Change Ranger Club dilancarkan,” ujar Sharifah Mazlina.

Menurutnya, sesiapa sahaja boleh mendaftar di https://aweta.org/ tidak kira umur kerana mereka perlu sedar untuk terlibat dalam memperjuangkan perubahan ini.

“Penubuhan kelab itu berikutan pemerhatian kami di Antartika setelah mendapati bongkah-bongkah ais semakin hancur dan cair serta keadaan di sana menimbulkan kerisauan.”

Lebih-lebih lagi tegasnya, Malaysia telah mengalami musim monsun yang berbeza daripada kebiasaan.

Terdahulu pada 7 Mac lalu, Dr Sharifah Mazlina dan Muhammad Khairul Akmal Adam telah berlepas ke Antartika dan pada 14 Mac, mereka menyertai misi pelayaran ‘Climate Force 2041 (CF2041)’ untuk mengkaji kesan pemanasan global di kawasan itu selama 12 hari.

Misi berkonsepkan pengajaran dan pembelajaran itu disertai 215 peserta dari 92 buah negara.

“Program selama 12 hari di sana dipenuhi dengan perkongsian daripada pelbagai lapisan masyarakat sama ada mahasiswa dan pemain industri berhubung isu perubahan cuaca.”

Jelasnya lagi, program tersebut sangat ilmiah dan dapat satu pengalaman secara ‘hands-on’ atau praktikal.

“Kita lihat sendiri dalam kapal itu penuh dengan program-program pengisian seperti ‘speaker corner’, mereka bentang dapatan mereka dan yang terbaru bagaimana mereka menangkap karbon serta diproses semula menjadi minyak. Rata-rata pengisian sangat penuh, padat serta menarik,” kata Dr Sharifah Mazlina.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keluarga utuh: Impian atau realiti?

Ketika kita mengidamkan masyarakat yang saling hidup aman dan damai serta saling menghormati antara satu sama lain, terdapat pelbagai faktor pendorong yang memberikan kesan terhadap nuansa tersebut.

Namun, satu faktor besar yang penting untuk kita ambil perhatian ketika membicarakan tentang masyarakat adalah keadaan sesebuah keluarga dalam masyarakat tersebut.

Kita perlu melihat semula kepada unit kecil yang bernama keluarga ini kerana yang membentuk masyarakat itu sendiri ialah himpunan daripada keluarga. Kita perlu sedar bahawa bagaimana acuan keluarga itu sendiri, begitulah acuan masyarakat.

Maka, langkah awal dan penting untuk membina masyarakat yang menjadi idaman kita, perlu bermula daripada setiap anggota keluarga – bapa, ibu dan anak-anak. Setiap satu ahli keluarga mempunyai peranan masing-masing yang tidak boleh diabaikan.

Sebuah hadis Nabi SAW yang diriwayatkan daripada Aisyah RA, baginda bersabda yang bermaksud, “Sebaik-baik antara kamu adalah orang yang paling baik terhadap ahli keluarganya, dan aku adalah orang yang paling baik terhadap ahli keluargaku.”

Hadis ini telah meletakkan satu kayu ukur bagaimana menjadi seorang manusia yang terbaik. Jawapannya adalah menjadi orang yang paling baik dengan ahli keluarganya. Kenapa menjadi baik kepada ahli keluarga? Kerana di sinilah kita menjadi diri kita yang sebenar-benarnya.

Kita boleh mengubah karakter dan peribadi kita apabila berada di khalayak awam atau ketika bersama dengan rakan-rakan. Tetapi apabila bersama dengan ahli keluarga, inilah warna sebenar diri kita. Itulah sebab kenapa sangat penting untuk kita perhatikan diri kita apabila berinteraksi dengan ahli keluarga kita.

Jika kita melihat sifat-sifat yang buruk ada pada diri kita seperti cepat marah, bahasa yang kasar, tidak ringan tulang dan sebagainya, maka kita perlu sedar bahawa diri kita masih belum menjadi manusia yang terbaik. Dari sinilah kita menyusun proses membentuk diri kita dengan mengisi sifat-sifat yang baik.

Maka, untuk membina sebuah keluarga yang utuh, kita perlu bermula dengan membaikkan diri kita sendiri. Baik yang bagaimana? Pastinya seperti yang dianjurkan dalam al-Quran. Bagaimana ingin tahu contohnya? Kita lihatlah kisah hidup baginda, Nabi Muhammad SAW kerana Aisyah RA pernah berkata, “Akhlaknya (Nabi SAW) ialah al-Quran.” (HR Bukhari).

Meskipun usaha membaikkan diri sendiri perlu dimainkan oleh semua anggota keluarga, namun ibu bapa mempunyai pemberat yang berbeza. Ibu bapa adalah contoh dan pemimpin kepada keluarga. Merekalah guru pertama buat anak-anak yang lahir ke dunia.

Apa yang dilakukan oleh ibu bapa, itulah yang akan diikuti dan dipelajari oleh mereka di rumah. Meskipun ia hal yang kecil seperti menyusun selipar di rak kasut atau membasuh pinggan selepas makan, ia menjadi pelajaran buat anak-anak. Perkara ini akan tertanam dalam peribadi anak-anak hingga menjadi jati diri mereka.

Ibu bapa mempunyai peranan yang sangat besar untuk memberikan pendidikan dan teladan yang betul dan baik agar anak-anak dapat membina keperibadian yang utuh.

Maka, ibu bapa mesti ada rasa kebertanggungjawaban untuk berterusan menambah baik diri mereka. Usaha ini boleh dilakukan dengan mengikuti kelas atau kuliah pengajian, membaca buku dan berbincang dengan mendalam antara kedua-duanya.

Di belakang ibu bapa, tertanggung satu beban yang besar untuk mendidik anak-anak mereka kerana kelak mereka akan mengisi ruang-ruang dalam masyarakat. Jika utuh keluarganya, maka utuhlah masyarakatnya.

Usaha membina masyarakat yang utuh perlu menjadi tanggungjawab buat kita semua. Ia pastinya akan memakan masa. Tapi itu tidak penting untuk kita risaukan.

Utamanya adalah kesedaran yang ada pada setiap ibu bapa untuk memulakan usaha membina masyarakat utuh ini daripada keluarga mereka sendiri. Tanpa kesedaran ini, masyarakat utuh akan kekal menjadi mimpi.

Selain itu, sistem sokongan buat ibu bapa dan keluarga yang memerlukan juga perlu digiatkan terutamanya pada aspek ekonomi dan sosial. Kedua-dua ini memberikan kesan langsung kepada proses membina keluarga yang utuh.

Ibu bapa pastinya tidak dapat memberikan pendidikan yang sempurna kepada anak-anak jika kewangannya hanya mampu mengisi perut mereka sahaja. Sama juga jika tekanan sosial terus mendesak, akan memberikan kesan kepada keupayaan mental mereka. Akhirnya keputusan yang salah akan memberikan kesan buruk kepada keluarga itu.

Menuju masyarakat yang utuh memerlukan kebersamaan yang sejagat daripada kita semua. Maka, bantulah apa yang mampu kita berikan. Mohonlah bantuan, jika kita memerlukan.

Dr Syamimi Saadon
Timbalan Ketua IKRAM Muda

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan dan transformasi kejiwaan

“Ramai yang mengatakan, puasa itu diciptakan agar kita bertakwa. Apa hubungannya lapar dengan bertakwa itu? Dan pada bulan Ramadan/puasa tidak boleh marah, bergaduh atau melakukan perkara-perkara yang tidak baik.. Apakah kerana tidak ada penerapan tenaga membuat seseorang malas untuk marah dan sifat emosi lainnya terkawal?”

Pertanyaan tersebut sering dilontarkan, akan tetapi kerana keimanan seseorang untuk menjalankan ibadah puasa, iaitu perintah Allah SWT dalam Rukun Islam ketiga, maka pertanyaan tersebut tidak akan terucap.

Sebenarnya bukan manusia saja yang diberi tugas untuk berpuasa, binatang-binatang seperti ular, harimau, dan lain-lainnya berpuasa walaupun tidak semestinya pada bulan Ramadan.

Mari kita tinjau tentang hakikat puasa dan transformasinya terhadap kejiwaan, insya-Allah, boleh kita gunakan untuk melalui ibadah Ramadan yang bakal tiba ini.

Sifirnya:
Sebelum puasa –> Tubuh didominasi fikiran/akal –> Puasa –> Tubuh psikologi berehat –> Wujud dominasi spirit –> Spiritual mendominasi tubuh –> Spirit = ‘campur tangan’ ruhiyyah –> Keputusan akhir: Wujud sifat fitrah/sifat ketuhanan pada jiwa.

Manusia memiliki kelebihan berbeza dengan haiwan, di samping kemampuan berfikir, manusia juga memiliki kemampuan memilih. Prinsip ini disebut nafs al-insanniyah (diri sejati).

Sebagaimana firman Allah SWT:
“Akan tetapi dalam diri manusia ada basirah (yang tahu).” (al-Qiyamah: 14)

Kata basirah disebut sebagai ‘yang tahu’ atas segala gerak manusia, walaupun sangat rahsia. Ia biasa menyebut wujudnya ‘Aku’. Wujud ‘Aku’ memiliki sifat tahu yang memperlihatkan dirinya atas perilaku hati, kegundahan, kesenangan, kebaikan, kebohongan dan beberapa kata sifat lainnya.

Ia jujur, bersih dan suci, sehingga syaitan, jin dan manusia tidak mampu menembus alam ini kerana sangat dekat dengan Allah SWT. Allah SWT menyebutnya dengan ‘Roh-Ku’.

Aktiviti rohani yang diajarkan oleh Allah SWT untuk memperoleh kesejatian ini adalah dengan melaksanakan ibadah puasa. Dalam ibadah ini, manusia diwajibkan mengendalikan emosi dan aktiviti keinginan hawa nafsu selama sebulan daripada 12 bulan iaitu pada bulan Ramadan.

Selama sebulan penuh menahan rasa dari keinginan syahwat/ragawi, samar-samar akan terjadi proses transformasi kejiwaan yang berbentuk emosional berubah menjadi ketenangan, sehingga fizikal seolah-olah tidak lagi mengikuti ‘Aku’ (diri sejati).

Keadaan itulah yang dikatakan Allah SWT sebagai kurniaan lailatulqadar di mana manusia yang mencapai situasi tersebut mampu menembus seluruh semesta rohani dan berubah menjadi manusia sejati serta fitrah.

Keadaan fitrah ini diungkap al-Quran bahawa apabila telah terjadi fitrah pada diri, manusia maka sesungguhnya fitrah ini sama dengan kehendak Allah SWT.

“Maka hadapkanlah wajahmu dengan lurus kepada agama (Allah), (Tetaplah) fitrah Allah yang telah menciptakan manusia menurut fitrah itu. Tidak ada perubahan pada fitrah Allah. (Itulah) agama yang lurus, tetapi kebanyakan manusia tidak mengetahui.” (ar-Ruum ayat 30)

Dalam keadaan tersebut manusia mendapat kurniaan kepatuhan dan ketakwaan seperti akurnya alam semesta serta taatnya tubuh manusia, di mana tidak dapat dipersoalkan kenapa terlahir ke dunia ini, kenapa boleh bernafas tanpa dikawal?

Hal ini merupakan renungan yang hakiki, kenapa fikiran kita tidak sepatuh alam dan tubuh, yang diselimuti kekuatan Allah SWT itu.

Setelah terdapat dominasi Roh-Ku terhadap fizik, maka akan ada perubahan sifat ketuhanan yang stabil yang perlu terus dipelihara seusai bulan Ramadan.

Ibaratnya pada bulan Ramadan, kita menenun benang untuk dijadikan kain, setelah kain selesai, maka harus dipelihara, dijaga sebaiknya, agar tak terurai lagi tenunannya. Peliharalah ia sampai bila-bila, insya-Allah.

Oleh: Atriza Umar
Rujukan: Hadirmu Dinanti: Ramadan di Rumah Kami

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu, engkaulah segalanya

Demikianlah kisah kita semua yang berasal dari kampung yang mempunyai ibu sebagai suri rumah sepenuh masa. Ibu mungkin tidak bersekolah tinggi, tidak pandai membaca, cuma boleh membaca al-Quran semampunya namun kegigihannya memastikan rumahnya diurus dengan baik tidak dapat diungkapkan dengan kata- kata.

Lukisan ini adalah gambaran seorang anak tentang ibunya, seorang suri rumah yang membuat pelbagai kerja rumah setiap hari; memasak, membasuh dan menyidai baju, pergi ke pasar, memberi makan ayam dan sebagainya.

Ini adalah lukisan pelajar Tahun 9 di Trissur, Kerala, India, Arjunath Sindhu. Ia memaparkan ibunya yang melakukan pelbagai kerja sebagai suri rumah.

Arjunath mendapat ilham untuk membuat lukisan ini apabila mendengar ayahnya memberitahu kawan-kawannya apabila ditanya oleh mereka bahawa isterinya tidak bekerja, hanya seorang suri rumah.

Lukisan ini kemudiannya dihantar oleh gurunya kepada pihak kerajaan India yang kemudian menjadikannya sebagai muka hadapan buku Bajet Gender 2020-2021.

Kisah pengorbanan ibu ini hampir sama di negara kita terutama bagi ibu-ibu yang menjadi suri rumah sepenuh masa. Segala kerja dilakukan bagi memastikan rumah tangganya terurus dengan baik; makan minum, kebersihan rumah dan pakaian, dan bagi yang tinggal di kampung, termasuklah mengurus ayam, itik dan lembu.

Marilah kita sama-sama menghargai jasa dan pengorbanan ibu. Ibu yang mengandungkan kita selama sembilan bulan, yang menyusukan kita selama dua tahun dan membesarkan serta mendidik kita dengan penuh kasih sayang

Islam meletakkan ibu pada kedudukan yang tinggi. Dalam hadis yang diriwayatkan oleh Abu Hurairah radiallahuanhu, yang bermaksud:

“Seseorang datang kepada Rasulullah SAW dan berkata, ‘Wahai Rasulullah, kepada siapakah orang paling berhak aku berbakti?’ Nabi SAW menjawab, ‘Ibumu!’ Dan orang tersebut kembali bertanya, ‘Kemudian siapa lagi?’ Nabi SAW menjawab, ‘Ibumu!’ Orang tersebut bertanya kembali, ‘Kemudian siapa lagi?’ Baginda menjawab, ‘Ibumu.’. Orang tersebut bertanya kembali, ‘Kemudian siapa lagi?’ Nabi SAW menjawab, ‘Kemudian ayahmu’.”  (Hadis Riwayat Bukhari)

Demikianlah betapa tingginya kedudukan ibu di sisi Rasulullah SAW. Semoga kita menjadi anak-anak yang sentiasa menghargai dan kasih serta sayang kepada ibu-ibu kita.

Hasbullah IsmailAnggota Kumpulan Fokus Keluarga UtuhPasukan Petugas Agenda Nasional Masyarakat ProgresifPertubuhan IKRAM Malaysia